Kadar tol turun bermula 20 Oktober di empat lebuh raya PROLINTAS - PM

SHAH ALAM, 13 Oktober- Penstrukturan semula empat syarikat konsesi lebuh raya bertol di bawah kendalian Projek Lintasan Kota Holdings Sdn Bhd (PROLINTAS) bagi mengurangkan kadar tol lebuh raya tersebut.Menurut Perdana Menteri Datuk Seri Ismail Sabri Yaakob, pengurangan kadar tol itu melibatkan Lebuhraya Bertingkat Ampang-Kuala Lumpur (AKLEH), Lebuhraya Koridor Guthrie (GCE), Lebuhraya Kemuning-Shah Alam (LKSA) dan Lebuhraya Lingkaran Penyuraian Trafik Kajang (SILK), yang akan berkuat kuasa pada pukul 12.01 tengah malam, 20 Oktober ini.Sementara itu, pengurangan kadar tol bagi Lebuhraya Kajang-Seremban (LEKAS) dan Lebuhraya Sungai Besi (BESRAYA) di bawah Kumpulan IJM Corporation Berhad akan berkuat kuasa mulai 1 Januari 2023."Kesemua kerja-kerja penambahbaikan yang telah saya maklumkan sebentar tadi, mengambil kira penstrukturan semula kadar tol dengan perjanjian konsesi tambahan sedang dimuktamadkan.

"Melalui penstrukturan terbaharu ini, kerajaan telah menjimatkan sebanyak RM8.8 bilion anggaran dalam bentuk pampasan yang sepatutnya dibayar kepada syarikat konsesi yang terlibat. Pengguna lebuh raya pula bakal menikmati kadar tol yang lebih rendah sekali gus dapat meringankan beban kos sara hidup," kata beliau.Perdana Menteri berkata demikian ketika berucap merasmikan pembukaan Lebuhraya Bertingkat Damansara-Shah Alam (DASH), di sini hari ini.

Selain itu, Ismail Sabri berkata dalam usaha menampung trafik yang tinggi serta menangani masalah kesesakan lalu lintas di Lebuhraya Kuala Lumpur-Karak (KLK) dari Tol Plaza Gombak ke Tol Plaza Bentong, kerajaan akan membina lorong tambahan dan satu terowong baharu di Genting Sempah.

Beliau berkata kerja-kerja tebatan banjir di Lebuhraya Pantai Timur Fasa 1 (LPT1) juga akan dilaksanakan susulan kejadian banjir yang sering kali berlaku di lebuh raya itu.

Mengulas mengenai pembukaan lebuh raya bertingkat DASH, Perdana Menteri berkata kerajaan menyokong penuh usaha dan komitmen berterusan syarikat konsesi dalam merancakkan pembangunan infrastruktur negara sekali gus membuktikan keberkesanan projek Perkongsian Awam Swasta antara pihak PROLINTAS dan kerajaan.

Beliau berkata lebuh raya sepanjang 20.1 kilometer (km) dari Puncak Perdana ke Penchala itu (55.4 km panjang keseluruhan termasuk susur persimpangan) dijangka mampu merangsang pembangunan dan pertumbuhan kawasan-kawasan ekonomi seperti perumahan dan komersial baharu di sepanjang lebuh raya termasuk Puncak Alam, Elmina dan Kwasa Damansara.

"Pembangunan industri lebuh raya memainkan peranan besar dalam usaha membangunkan negara terutamanya daripada aspek ekonomi dan infrastruktur dengan wujudnya kawasan-kawasan pembangunan baharu pada sepanjang jajaran lebuh raya.

"Projek Lebuhraya DASH ini merupakan satu daripada 53 projek berimpak tinggi dalam Program Transformasi Ekonomi (ETP) yang bertujuan mewujudkan peluang pekerjaan, menjana limpahan perniagaan dan merangsang serta menyediakan banyak kegiatan ekonomi yang lebih berdaya maju," kata beliau.

Ismail Sabri berkata menerusi pembinaan Lebuhraya DASH, sebanyak 12,000 peluang pekerjaan dicipta membabitkan pengurusan, kejuruteraan, teknikal, pembantu barisan hadapan dan pekerja kontrak.

Beliau berkata lebuh raya yang mula dibina sejak Ogos 2016 dan siap 30 September lepas itu mampu mengurangkan kesesakan lalu lintas di beberapa lokasi strategik seperti di sepanjang Persiaran Mokthar Dahari, Jalan Sungai Buloh dan Persiaran Surian sehingga 40% ketika waktu puncak.

Menurutnya tempoh perjalanan juga dijangka dapat dijimatkan kepada 30 minit pada waktu puncak dari Persimpangan Puncak Perdana ke Persimpangan Penchala berbanding laluan sedia ada yang mengambil masa selama satu jam 30 minit.

"Lebuhraya DASH merupakan laluan alternatif kepada pengguna di sebelah barat, Shah Alam untuk melakukan perjalanan ke Kuala Lumpur, sekali gus mengurangkan kesesakan, tempoh perjalanan dan menyuraikan trafik secara lebih berkesan," katanya.

Selain itu, katanya pembinaan Lebuhraya DASH juga menerapkan elemen-elemen kelestarian selari dengan Matlamat Pembangunan Mampan (SDG) 2030 serta memenuhi kriteria yang ditetapkan di bawah Indeks Lebuh Raya Hijau Malaysia (MyGHI) yang merangkumi segenap rantaian nilai pembangunan infrastruktur serta mengambil kira faktor alam sekitar dengan penarafan tahap ‘Gold’.

Sempena pelancaran lebuh raya itu, Perdana Menteri turut mengumumkan penggunaannya secara percuma atau tanpa dikenakan bayaran tol bagi tempoh selama sebulan bermula pada pukul 12.01 tengah malam 14 Oktober.


Status DUN diketahui selepas Belanjawan Pahang 2023 diluluskan - MB

KUANTAN, 13 Oktober- Menteri Besar Pahang Datuk Seri Wan Rosdy Wan Ismail berkata status Dewan Undangan Negeri (DUN) Pahang akan 'diketahui dalam masa terdekat' selepas Belanjawan Pahang 2023 diluluskan. Beliau berkata keutamaan buat masa ini adalah untuk meluluskan belanjawan yang dibentangkan pada Jumaat lepas, supaya perancangan kerajaan negeri untuk manfaaat rakyat menerusi belanjawan itu dapat dilaksanakan. Ditanya sama ada Belanjawan Pahang 2023 akan terpakai jika berlaku pilihan raya dalam masa terdekat, Wan Rosdy berkata: "Ya, terpakai... kita hendak meluluskan belanjawan (dahulu) kerana itu penting. Kalau tak (belanjawan) diluluskan, kena bentang semula”.Wan Rosdy berkata demikian semasa ditanya mengenai status DUN Pahang pada Majlis Penyerahan Sumbangan Persiapan Banjir oleh Petronas kepada kerajaan negeri di Wisma Sri Pahang di sini hari ini. Belanjawan itu mula dibahaskan sejak Selasa, dengan Wan Rosdy dijangka menggulung perbahasan tersebut hari ini, sebelum diluluskan.Pada Selasa, Wan Rosdy memaklumkan media bahawa beliau masih menanti tarikh untuk menghadap Pemangku Raja Pahang Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shah bagi mendapat perkenan baginda membubarkan DUN Pahang.

Menteri Besar Pahang Datuk Seri Wan Rosdy Wan Ismail / FOTO BERNAMA

Sebelum ini, Pengerusi Barisan Nasional (BN) Datuk Seri Dr Ahmad Zahid Hamidi berkata DUN di bawah pentadbiran BN kecuali Melaka, Johor dan Sabah akan dibubarkan serentak dengan pembubaran Parlimen bagi memberi laluan kepada Pilihan Raya Umum Ke-15 (PRU-15).Pada PRU14, BN menang 25 daripada 42 DUN, manakala Pakatan Harapan (sembilan) dan PAS (lapan).


Agong berkenan rasmi pembukaan Stesen Janakuasa Battersea

LONDON, 13 Oktober- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Ahmad Shah Al-Musta’in Billah berkenan menyempurnakan majlis perasmian projek hartanah ikonik pelaburan Malaysia iaitu Stesen Janakuasa Battersea di Central London, menjelang pelancarannya kepada umum Jumaat ini.Baginda diiringi Raja Permaisuri Agong Tunku Azizah Aminah Maimunah Iskandariah Almarhum Al-Mutawakkil Alallah Sultan Iskandar Al-Haj bersama Pesuruhjaya Tinggi Malaysia, Datuk Zakri Jaafar.Keberangkatan tiba Al-Sultan Abdullah dan Tunku Azizah di Stesen Janakuasa Battersea disambut oleh Pengerusi Kumpulan Permodalan Nasional Bhd (PNB) Tun Arifin Zakaria, Menteri Kewangan Tengku Datuk Seri Utama Zafrul Tengku Abdul Aziz; Pesuruhjaya Tinggi Malaysia ke United Kingdom (UK) Datuk Zakri Jaafar; Menteri Pelaburan UK Dominic Johnson dan Menteri Dasar Perdagangan UK, Greg Hands.Yang di-Pertuan Agong menyempurnakan pembukaan Stesen Janakuasa Battersea dengan menghidupkan semula kuasa secara simbolik di Dewan Turbin A yang telah tidak aktif selama lebih 40 tahun dan kini akan menempatkan sebahagian daripada pusat beli-belah Stesen Janakuasa itu.Baginda kemudiannya berkenan mencemar duli melancarkan plak memperingati lawatan peringatan kekal akan hubungan kukuh antara Malaysia dan United Kingdom.Hampir empat dekad selepas penutupannya, mercu tanda tersenarai Gred II* yang telah dipulihkan itu akan dibuka kepada orang ramai esok.Pernah menjadi stesen janakuasa arang batu satu ketika dulu, ia kini bersedia untuk menjadi salah satu destinasi beli-belah dan riadah yang paling menarik di London.Di bawah jagaan pemegang sahamnya, Sime Darby Property, S P Setia dan Kumpulan Wang Simpanan Pekerja (KWSP) sejak 2012, mercu tanda ikonik tersenarai Gred II* itu telah dipulihkan kembali kepada puncak kegemilangannya dahulu manakala ruang yang lebih luas telah berubah menjadi kawasan komuniti yang meriah dan rancak.Pada 2019, syarikat pengurusan dana terkemuka Malaysia, PNB dan KWSP menjadi pemegang aset komersial jangka panjang bagi menjamin masa depan mercu tanda itu untuk generasi-generasi akan datang.Sementara itu, Pesuruhjaya Tinggi Malaysia Datuk Zakri Jaafar berkata pembukaan semula Stesen Janakuasa Battersea adalah bukti keupayaan Malaysia dalam melaksanakan projek pembangunan utama di UK.“Saya yakin kita akan melihat lebih banyak usaha ini pada masa hadapan. Saya mengucapkan tahniah kepada PNB, Sime Darby Property, S P Setia dan KWSP atas segala usaha mereka dalam memulihkan dan membangunkan semula Stesen Janakuasa Battersea.“Ini adalah pencapaian cemerlang dan mewakili hubungan dua hala, ekonomi dan pelaburan yang erat antara Malaysia dan UK,” katanya.Pengerusi Battersea Project Holding Company dan Pengarah Kanan Bebas Bukan Eksekutif Sime Darby Property Datuk Jagan Sabapathy pula berkata melalui kekuatan berterusan hubungan Malaysia-UK dan pengalaman luas para pemegang saham, konsortium itu telah berjaya menghidupkan semula ikon London.

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berkenan melawat Stesen Janakuasa Battersea, projek hartanah ikonik pelaburan Malaysia di sini, hari ini FOTO FB Istana Negara

“Bukan sahaja destinasi baharu dicipta daripada usaha menghidupkan semula stesen janakuasa yang tidak digunakan itu, malah komuniti yang berkembang maju telah pun wujud sejak pembukaan fasa pertama projek berkenaan, Circus West Village,” jelasnya.Ketua Pegawai Eksekutif KWSP Datuk Seri Amir Hamzah Azizan berkata transformasi yang dahulunya stesen janakuasa arang batu kepada destinasi kediaman, runcit dan percutian/riadah holistik yang juga mampu membekalkan tenaga mampan menandakan ia satu pencapaian penting dalam sejarah pembangunan hartanah London.“Sebagai pelabur institusi jangka panjang, kami berharap untuk menyaksikan Stesen Janakuasa Battersea berkembang maju sebagai hab komuniti dan perniagaan yang mampan,” katanya. -BERNAMA


PRU15: Deepavali tidak akan terganggu, hanya sandiwara politik - Saravanan

KUALA LUMPUR, 13 Oktober- Timbalan Presiden MIC Datuk Seri M.Saravanan menyifatkan dakwaan sesetengah pihak kononnya sambutan perayaan Deepavali pada 24 Oktober ini akan terganggu kerana ia disambut menjelang Pilihan Raya Umum Ke-15 (PRU15) sebagai ‘sandiwara politik’ pembangkang.Katanya dakwaan cuma berniat memainkan sentimen masyarakat India kerana terdapat masa yang mencukupi untuk menyambut perayaan itu memandangkan mesyuarat Suruhanjaya Pilihan Raya (SPR) bagi pengurusan pilihan raya, cuma akan diadakan pada 20 Oktober ini.“Kalau 20 Oktober ini baru SPR bermesyuarat, kita boleh bayangkan, kemungkinan besar kita ada dua minggu atau seminggu lebih untuk pencalonan. Lepas itu, ada lagi dua minggu untuk pilihan raya. Jadi tidak ada dalam musim Deepavali. “Mungkin (PRU15 diadakan) seminggu ke tiga minggu selepas Deepavali, jadi tidak perlu ungkitkan isu ini. Sekurang-kurangnya kita ada dua ke tiga minggu 'buffer'”, katanya pada sidang media selepas merasmikan pelancaran Program Penyelia Penginapan dan Kemudahan Pekerja (PPKP) di sini, semalam.Terdahulu, pada minggu lepas media tempatan melaporkan Setiausaha Agung DAP Anthony Loke Siew Fook berkata pembubaran Parlimen pada Oktober bagi memberi laluan kepada PRU15, merupakan satu tindakan yang tidak menghormati komuniti India yang meraikan sambutan perayaan Deepavali.Dalam pada itu, Saravanan berkata beliau telah memohon kepada Perdana Menteri Datuk Seri Ismail Sabri Yaakob untuk mempertimbangkan pemberian cuti ganti kepada guru masyarakat India di sekolah-sekolah Tamil pada musim Deepavali. “Saya telah meminta dan merayu kepada Perdana Menteri supaya mengambil kira rayuan daripada guru-guru masyarakat India yang memohon supaya diberi sama ada cuti peristiwa ataupun cuti gantian satu hari tambahan,” katanya.

Timbalan Presiden MIC Datuk Seri M.Saravanan / FOTO BERNAMA

Mengenai isu pekerja asing yang dibangkitkan pihak pembangkang, Saravanan yang juga Menteri Sumber Manusia berkata isu berkenaan telah selesai dan tidak perlu dijadikan modal politik.“Pekerja asing yang ada dalam negara kita sehingga hari ini melalui pelbagai program adalah lebih kurang 1.1 juta. Dalam masa tiga bulan sejak kita meteraikan perjanjian dengan Bangladesh dan Indonesia, pada Julai, Ogos dan September kita ada 159,000 yang telah masuk dalam negara,” katanya. -BERNAMA


Johor umum peruntukan ceriakan Little India

JOHOR BAHRU, 13 Oktober- Masyarakat India di Johor digesa memberikan sokongan penuh kepada kerajaan persekutuan dalam Pilihan Raya Umum (PRU) akan datang seperti dilakukan pada pilihan raya negeri (PRN) Mac, lalu.  Hasil kesepaduan dan persefahaman tidak berbelah bagi masyarakat India telah memberikan kejayaan yang cemerlang pada pilihan raya tersebut dengan menang 40 daripada 56 kerusi.  Menteri Besar, Datuk Onn Hafiz Ghazi berkata di bawah naungan Sultan Johor, Sultan Ibrahim Sultan Iskandar dan dengan adanya kerajaan negeri yang stabil kini Johor akan terus mengorak langkah menjadi negeri maju menjelang 2030.  Beliau berkata demikian selepas perasmian Bazar Deepavali di Little India, di sini.

Menteri Besar Johor Datuk Onn Hafiz Ghazi (kiri) beramah mesra dengan peniaga di Bazar Deepavali selepas merasmikan bazar berkenaan di Jalan Ungku Puan, Johor Bahru malam tadi / FOTO BERNAMA

Peruntukan sebanyak RM500,000 turut diumumkan kepada Persatuan Kebudayaan India bagi menceriakan Little India yang menjadi salah tarikan ketika musim perayaan Deepavali di negeri ini.  Manakala RM100,000 lagi bagi pusat pembakaran masyarakat India di Kebun Teh, di sini.


Agong, Permaisuri berangkat lakukan kunjungan hormat ke atas Raja Charles III

UNITED KINGDOM, 13 Oktober- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan berangkat melakukan kunjungan hormat ke atas Raja Britain Raja Charles III di Istana Buckingham, di sini. Kunjungan hormat itu sempena lawatan khas Seri Paduka berdua ke London selama enam hari bermula 10 Oktober hingga Ahad ini. Datuk Pengelola Bijaya Diraja Istana Negara Datuk Seri Ahmad Fadil Samsuddin berkata pada sesi kunjungan hormat itu, Raja Charles III berkenan menyantuni dan beramah mesra dengan Al-Sultan Abdullah dan Tunku Azizah. Yang di-Pertuan Agong turut menyentuh isu hubungan dua hala antara Malaysia-UK termasuk isu alam sekitar dan pelancaran Stesen Janakuasa Battersea, sebuah projek hartanah ikonik pelaburan Malaysia di London yang dirasmikan oleh baginda selepas sesi kunjungan hormat itu.

Raja Charles III dan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah / FOTO FB IstanaNegaraOfficial

Kunjungan hormat berkenaan mencerminkan keakraban Yang di-Pertuan Agong dengan Raja Charles III iaitu kedua-dua pemimpin menjalinkan persahabatan sejak lebih empat dekad.Pertemuan kali kedua antara kedua-dua pemimpin tahun ini turut mencerminkan hubungan dua hala yang rapat antara Malaysia dengan United Kingdom sejak kemerdekaan 65 tahun lepas.


PRU15: Aduan rasuah, salah guna kuasa, SPRM sedia bilik gerakan di setiap negeri

NILAI, 12 Oktober- Suruhanjaya Pencegahan Rasuah Malaysia (SPRM) akan menyediakan bilik gerakan di setiap negeri bagi menghadapi Pilihan Raya Umum Ke-15 (PRU15).Menurut Timbalan Ketua Pesuruhjaya (Pencegahan) SPRM, Datuk Seri Norazlan Mohd Razali bilik gerakan tersebut bagi membolehkan orang ramai menyalurkan maklumat serta aduan berkaitan perbuatan rasuah dan salah guna kuasa sepanjang berlangsungnya PRU15.Pihaknya juga telah bersiap-siaga dan akan bekerjasama dengan SPR serta PDRM.

(Timbalan Ketua Pesuruhjaya (Pencegahan) SPRM, Datuk Seri Norazlan Mohd Razali)

"Jadi kalau ada apa-apa perkara yang melibatkan isu-isu rasuah berkaitan dengan pilihanraya ni maka kita akan mengkordinasikan tindakan-tindakan ini bersama dengan agensi yang berkaitan iaitu bersama dengan SPR dan juga denga PDRM itu bergantung kepada keadaan. "Pihak kami sendiri memang telah bersedia dan kita telah gerakkan walaupun kita belum tahu bila tarikh penaman calon dan pilihanraya tu tapi kita telah bersedia", katanya.Beliau berkata demikian selepas merasmikan Pertandingan Akhir Debat Antirasuah Institusi Pengajian Tinggi Piala Ketua Pesuruhjaya SPRM 2022 di Nilai.


PRU15: Lebih 3,000 anggota polis Kedah ditugaskan

ALOR SETAR, 12 Oktober- Lebih 3,500 daripada 5,139 anggota polis Kontinjen Kedah bakal ditugaskan sepanjang Pilihan Raya Umum Ke-15 (PRU15).Ketua Polis, Datuk Wan Hassan Wan Ahmad berkata keseluruhan keanggotaan itu bagi memastikan keselamatan dan proses pengundian berjalan dengan lancar.

(Ketua Polis Kedah, Datuk Wan Hassan Wan Ahmad)

Selain itu, polis Kedah juga akan memohon 1000 bantuan keanggotaan daripada Bukit Aman serta Pusat Latihan Polis (PULAPOL), sukarelawan polis dan agensi lain seperti Jabatan Sukarelawan Malaysia (RELA) ."Kita ada kekuatan 5139, kita tidak pakai semua, yang kita boleh pakai 300 lebih tapi kita juga ada elemen elemen lain juga bantuan kita minta bantuan pihak Bukit Aman lebih seribu dan juga bantuan bantuan RELA pun terlibat Sukarelawan Polis pun ada, pihak pihak PULAPOL pusat latihan juga", katanyaKatanya, keseluruhan anggota itu kelak melibatkan lebih 6,000 anggota.Beliau berkata demikian pada sidang media Majlis Pelupusan Barang Kes Dadah di Dataran Kawad IPK Kedah.Pelbagai jenis dadah antaranya syabu, heroin dan ketum yang bernilai lebih RM1 juta akan dimusnahkan esok oleh syarikat yang berdaftar di bawah Jabatan Alam Sekitar.


Kekalkan bangsa Malaysia yang bersatu padu dengan nilai-nilai murni setiap agama

KUALA LUMPUR, 12 Oktober- Sultan Selangor Sultan Sharafuddin Idris Shah hari ini berangkat tiba bagi lawatan rasmi baginda ke Institut Kefahaman Islam Malaysia (IKIM).Baginda diiringi Menteri di Jabatan Perdana Menteri (Hal Ehwal Agama) Datuk Idris Ahmad, Timbalan Menteri Perpaduan, Tuan Wan Ahmad Fayhsal Wan Ahmad Jamal dan Pengerusi IKIM, Tan Sri Prof. Emeritus Dr Kamal Hassan.Sultan Sharafuddin kemudian berkenan melawat Perputakaan Tun Ahmad Sarji sebelum berangkat ke Dewan Besra.Dalam Titah ucapan Baginda meminta rakyat negara ini agar mengekalkan bangsa Malaysia yang bersatu padu menerusi nilai-nilai murni yang terkandung dalam setiap agama.

(Sultan Selangor, Sultan Sharafuddin Idris Shah)

"Perpaduan masyarakat berbilang bangsa di negara ini melambangkan keharmonian masyarakat dan kemakmuran negara. Beta tidak menafikan bangsa atau agama yang dianuti oleh masyarakat di negara ini, namun begitu sikap hormat menghormati dan toleransi adalah sangat penting dalam menyantuni perbezaan ini", titah Baginda.Sementara itu, Pengerusi IKIM, Tan Sri Prof Emeritus Dr Kamal Hassan yang ditemui pemberita selepas majlis berkenaan meluahkan rasa syukur atas lawatan rasmi Baginda Sultan Selangor yang mengunjungi institusi itu selepas kunjungan pertama Baginda 18 tahun lalu."Kedatangan Duli Yang Maha Mulia buat pertama kali ialah pada tahun 2004, lebih dari 10 tahun lalu dan IKIM berkembang telah terkenal di rantau ini dan juga di luar negara", katanya.IKIM kini semakin dikenali termasuk di peringkat antarabangsa menerusi beberapa program yang diperkenalkan antaranya program wawancara duta dari negara-negara Islam seluruh dunia menerusi 'The World Today".


PPS ditutup, semua 17 penduduk dibenarkan pulang

JOHOR BAHRU, 12 Oktober- Pusat pemindahan sementara (PPS) di Sekolah Kebangsaan Bukit Mutiara Johor Bahru, Johor ditutup secara rasmi 2.00 petang.Semua 17 penduduk terjejas daripada tiga buah keluarga dibenarkan pulang ke rumah masing-masing selepas banjir surut sepenuhnya.Jawatankuasa Pengurusan Bencana Daerah dalam perkongsian maklumatnya memaklumkan, PPS tersebut mula dibuka 10.30 malam semalam selepas hujan melebihi 2 jam, menyebabkan paras air naik ke perkampungan Paya Kenangan.Sumber Jabatan Pengairan dan Saliran pula menunjukkan paras air di tiga sungai masih melebihi paras normal.Bacaan paras air Sungai Skudai melibatkan kawasan Kampung Laut dan Pasir ketika ini 2.31 serta 0.28 meter, iaitu pada tahap waspada.Manakala Sungai Tebrau, juga pada bacaan waspada iaitu 1.83 meter, berbanding paras normal 1 meter.


BN setuju tema manifesto 'Kestabilan Dan Kemakmuran'

KUALA LUMPUR, 12 Oktober- Dewan Tertinggi Barisan Nasional (BN) bersetuju tema utama manifesto gabungan politik itu pada Pilihan Raya Umum Ke-15 (PRU15) ialah ‘Kestabilan Dan Kemakmuran.’Setiausaha Agung BN Datuk Seri Dr Zambry Abd Kadir berkata perkara itu dipersetujui dalam Mesyuarat Dewan Tertinggi BN yang berlangsung di Menara Dato Onn’ di sini, semalam.“BN komited untuk memastikan kebajikan rakyat diperkasa dan kedaulatan negara terus terpelihara dengan penawaran polisi bersifat prorakyat dalam memacu pembangunan sosioekonomi yang mampan dan menyeluruh,” menurutnya dalam satu kenyataan.Beliau juga berkata perundingan pembahagian kerusi antara parti komponen dan Sahabat BN akan dimuktamad.“Dewan Tertinggi bersetuju dengan usaha untuk mengetengahkan calon baharu yang mempunyai nilai boleh menang, boleh diterima dan disenangi serta berazam untuk mencapai 30% calon wanita,” katanya.Zambry berkata selain itu, mesyuarat Dewan Tertinggi BN mengarahkan semua jentera parti bagi membuat persiapan bagi menghadapi PRU15 di peringkat Parlimen dan Dewan Undangan Negeri (DUN).“Dewan Tertinggi BN mengarahkan Pengerusi Jawatankuasa Penyelaras Bahagian menjalankan mesyuarat koordinasi gerak kerja jentera bagi menghadapi PRU15 dan mengarahkan Pengerusi Jawatankuasa Penyelaras Bahagian menjalankan mesyuarat koordinasi gerak kerja jentera bagi menghadapi PRU15,” katanya.

Pengerusi Barisan Nasional Datuk Seri Dr Ahmad Zahid Hamidi ketika mempengerusikan Mesyuarat Dewan Tertinggi Barisan Nasional di Menara Dato Onn / FOTO BERNAMA

Beliau juga berkata BN menjunjung kasih perkenan Yang di-Pertuan Agong Al-Sultan Abdullah Ri'ayatuddin Al-Mustafa Billah Shah untuk membubarkan Parlimen ke-14 selaras dengan kuasa-kuasa Seri Paduka sebagaimana termaktub di bawah Perkara 40(2)(b) dan Perkara 55(2) Perlembagaan Persekutuan.Perdana Menteri Datuk Seri Ismail Sabri Yaakob mengumumkan pembubaran Parlimen bagi memberi laluan kepada PRU15 dan susulan itu, pilihan raya umum perlu diadakan dalam tempoh 60 hari. -BERNAMA


Calon Bersatu Sabah akan guna logo GRS - Muhyiddin

KOTA KINABALU, 12 Oktober- Calon Bersatu Sabah yang bertanding dalam Pilihan Raya Umum ke-15 akan menggunakan simbol Gabungan Rakyat Sabah (GRS), kata Presiden Bersatu Tan Sri Muhyiddin Yassin.Muhyiddin berkata walaupun menggunakan logo GRS, kemenangan calon itu akan dikira sebagai kemenangan Bersatu kerana ia adalah sebahagian daripada Perikatan Nasional (PN).“Itu persefahaman yang telah dicapai, tiada isu atau masalah dalam soal itu...situasi agak luar biasa sedikit di Sabah yang terbentuk kerajaan negeri hasil persefahaman parti-parti walaupun peringkat Persekutuan tidak sehaluan, di sini keadaan istimewa, kami menerima perbezaan di Sabah,” katanya.Beliau berkata pihaknya menyerahkan sepenuhnya perkara itu kepada kebijaksanaan Ketua Badan Pimpinan Bersatu Sabah Datuk Seri Hajiji Noor yang juga Ketua Menteri Sabah, badan kepimpinan Bersatu negeri serta GRS bagi mencapai kata sepakat yang memberi keuntungan serta faedah kepada rakyat dan parti.Ditanya mengenai hubungan ‘dingin’ antara PAS dan UMNO, Muhyiddin berkata PAS adalah parti pengasas PN dan kekal sebagai rakan kongsi penting, terutama ketika menghadapi PRU15.

Pengerusi Perikatan Nasional Tan Sri Muhyiddin Yassin bersama Ketua Badan Pimpinan Bersatu Sabah Datuk Seri Hajiji Noor (kanan) dan Naib Presiden Bersatu Datuk Seri Dr Ronald Kiandee (kiri) mengadakan pertemuan dengan Badan Pimpinan Bersatu Sabah di Pejabat Bersatu Sabah, Alamesra, Kota Kinabalu / FOTO BERNAMA

“PAS berkali-kali menyatakan mereka akan kekal sebagai rakan kongsi penting PN, itu sudah jelas sekarang dan tiada lagi ketidakpastian...ini akan membuka jalan untuk PN menjadi lebih kuat dan bekerja lebih efektif dalam PRU kali ini,” katanya selepas menghadiri mesyuarat dengan Badan Pimpinan Bersatu Sabah di Pejabat Bersatu Sabah di Alamesra di sini. Turut hadir Naib Presiden Bersatu Datuk Seri Dr Ronald Kiandee dan Ketua Badan Pimpinan Bersatu Sabah Datuk Seri Hajiji Noor yang juga Ketua Menteri Sabah. -BERNAMA


Cadangan bubar DUN Pulau Pinang dibincang dalam Mesyuarat Presiden PH hari ini

KUALA LUMPUR, 12 Oktober- Permintaan DAP Pulau Pinang supaya keputusan tidak membubarkan Dewan Undangan Negeri (DUN) yang dibuat sebelum ini dalam menghadapi Pilihan Raya Umum ke-15 (PRU15) dikaji semula, akan dibincangkan dalam Mesyuarat Majlis Presiden Pakatan Harapan (PH) hari ini.Pengerusi PH Datuk Seri Anwar Ibrahim berkata Mesyuarat Presiden PH pada minggu lepas memutuskan tiga negeri yang ditadbir Pakatan Harapan terdiri daripada Selangor, Pulau Pinang dan Negeri Sembilan tidak akan membubarkan DUN masing-masing jika PRU15 diadakan pada tahun ini.Setiausaha Agung DAP Anthony Loke Siew Fook berkata terdapat beberapa alasan untuk DUN Pulau Pinang dibubarkan antaranya mengambil kira pandangan orang ramai terutama dari negeri itu yang cenderung mahu pilihan raya negeri diadakan serentak dengan PRU15. “Mesyuarat malam ini telah membahas isu ini dengan panjang lebar dan kita akan bawa perkara ini ke Mesyuarat Majlis Presiden PH pada petang esok untuk dibincang bersama dan segala keputusan hanya akan diputus selepas mesyuarat tersebut.Mereka (rakyat Pulau Pinang) mengatakan tidak mahu keluar mengundi dua kali, itu salah satu pandangan rakyat yang disiarkan meluas melalui media-media di negeri itu...itu faktor yang perlu kita ambil kira,” katanya pada sidang media selepas Mesyuarat Jawatankuasa Tertinggi Pusat (CEC) parti itu, di sini, semalam. Beliau berkata mesyuarat itu turut menetapkan Jawatankuasa DAP negeri diberi tempoh sehingga Isnin depan (17 Oktober) untuk mengemukakan cadangan nama calon masing-masing yang akan bertanding pada PRU15.Menurutnya mesyuarat itu juga memutuskan semua konvensyen DAP negeri yang telah dijadualkan akan ditangguhkan dan diadakan selepas PRU15 kecuali bagi konvensyen negeri Pahang.

Setiausaha Agung DAP Anthony Loke Siew Fook / FOTO BERNAMA

“Pada Ahad ini (16 Oktober) Konvensyen DAP Pahang akan tetap diadakan dan saya akan mewakili CEC untuk pergi merasmikannya dan juga melancarkan jentera pilihan raya peringkat Pahang,” katanya.Ketika ditanya mengenai sama ada parti itu akan bekerjasama dengan Parti Pejuang Tanah Air (PEJUANG) untuk menghadapi PRU15, Loke berkata ketika ini tiada sebarang permohonan diterima daripada parti berkenaan untuk bekerjasama.Malah menurutnya fokus DAP ketika ini ialah untuk mengukuhkan parti itu selain masih mempertimbang bekerjsama dengan Parti Ikatan Demokratik Malaysia (MUDA) dan Parti Sosialis Malaysia (PSM). -BERNAMA


Parlimen dibubar untuk dapatkan mandat baharu, elak perpecahan

PUTRAJAYA, 11Oktober- Pembubaran Parlimen ke-14 adalah bagi mengembalikan mandat kepada rakyat untuk memilih kerajaan yang stabil. Perdana Menteri, Datuk Seri Ismail Sabri Yaakob berkata, kerajaan hanya mampu berfungsi dengan baik melalui kebersamaan dan kesepakatan dalam memberi perkhidmatan dan manfaat terbaik kepada Keluarga Malaysia.Namun wujud ketidakharmonian dalam kabinet yang boleh menjejaskan kepentingan rakyat.Ini dapat dilihat daripada tindakan 12 menteri mengutus warkah kepada Yang di-Pertuan Agong.Tindakan tersebut jelas membelakangkan institusi Perdana Menteri yang pelantikannya telah diperkenan Seri Paduka Baginda, sekali gus mengikis semangat solidariti dalam pentadbiran kerajaan.Malah sejak akhir-akhir ini, ada dalam kalangan Jemaah Menteri membuat kritikan secara terbuka terhadap keputusan dan dasar kerajaan. "Pembubaran ini bagi menghalang perpecahan dalam pentadbiran kerajaan,” kata Ismail Sabri dalam satu kenyataan"Negara memerlukan sebuah kerajaan yang stabil untuk mendepani cabaran mendatang," tambah beliau.

(Ismail Sabri mengumumkan Parlimen dibubarkan semalam bagi memberi laluan kepada Pilihan Raya Umum ke-15 (PRU15) diadakan/BERNAMA)


Sultan Selangor titahkan pentadbiran kerajaan negeri diteruskan

SHAH ALAM, 11 Oktober- Sultan Selangor, Sultan Sharafuddin Idris Shah menitahkan pentadbiran kerajaan negeri penggal ini diteruskan, supaya dapat memfokuskan usaha menjamin kesejahteraan rakyat Selangor.Menteri Besar, Datuk Seri Amirudin Shari dalam satu kenyataan berkata perkara itu dititahkan ketika beliau menghadap Sultan Sharafuddin di Istana Bukit Kayangan di sini, dalam sesi menghadap berjadual.Dalam sesi menghadap itu, beliau telah menyembah maklum komitmen dan persiapan kerajaan negeri dalam mendepani kemungkinan situasi banjir di negeri itu, usaha pemulihan ekonomi, bantuan kebajikan, serta persiapan Belanjawan Selangor 2023 yang akan dibentangkan dalam sesi Dewan Undangan Negeri (DUN) tahun ini.

Ketika ditemui pemberita selepas majlis menghadap itu, Amirudin berkata tidak ada permintaan untuk pembubaran DUN Selangor dipersembahkan kepada Sultan Sharafuddin.“Kami (kerajaan negeri) akan ikut rancangan kami untuk membubarkan DUN pada tahun hadapan,” katanya.Amirudin berkata Sultan Selangor menitahkan kerajaan negeri supaya segera menyelesaikan isu melibatkan kepentingan rakyat, termasuk projek tebatan banjir serta pembangunan semula Kompleks Sukan Shah Alam sebelum membubarkan DUN.


SPR adakan mesyuarat khas 20 Oktober ini, bincang tarikh penting PRU ke-15 dan PRK DUN Bugaya

PUTRAJAYA, 11 Oktober - Suruhanjaya Pilihan Raya (SPR) hari ini memaklumkan satu mesyuarat khas bagi membincang dan menentukan tarikh-tarikh penting Pilihan Raya Umum (PRU) ke-15 dan Pilihan Raya Kecil (PRK) DUN N.66 Bugaya, Sabah akan diadakan pada hari Khamis, 20 Oktober ini.Dalam satu kenyataan, Setiausaha SPR, Datuk Indera Ikmalrudin Ishak berkata mesyuarat khas tersebut akan diadakan pada pukul 10.00 pagi di Menara SPR, Putrajaya.

BERITA BERKAITANPerdana Menteri umum bubar parlimen hari iniMesyuarat khas tersebut bakal dipengerusikan oleh Pengerusi SPR, Tan Sri Abdul Ghani Salleh yang akan membincangkan tarikh-tarikh penting PRU ke-15 dan PRK DUN N.66 Bugaya, seperti tarikh Writ Pilihan Raya, Hari Penamaan Calon, Hari Pengundian, Daftar Pemilih yang akan digunakan dan lain-lain persiapan bagi melaksanakan kedua-dua pilihan raya tersebut. Satu sidang media dijangka akan diadakan sejurus selepas mesyuarat tersebut.

Semalam, Perdana Menteri, Datuk Seri Ismail Sabri Yaakob mengumumkan pembubaran Parlimen, selepas diperkenankan Yang di-Pertuan Agong untuk memberi laluan kepada PRU ke-15.Dengan pengumuman itu, pilihan raya umum perlu diadakan dalam tempoh 60 hari selepas tarikh pembubaran Parlimen, mengikut Perkara 55 (4) Perlembagaan Persekutuan.


Pati warga Indonesia, tujuh termasuk tekong ditahan

MUAR, 11 Oktober- Enam pendatang asing tanpa izin (PATI), warga Indonesia ditahan polis dalam sebuah kenderaan berhampiran paya bakau di Parit Amat Laut, Parit Jawa, Muar, Johor, semalam.Turut ditahan, seorang tekong berusia 39 tahun yang juga warga Indonesia.Ketua Polis Daerah Muar, ACP Raiz Mukhliz Azman Aziz menerusi kenyataan memaklumkan, kereta dalam keadaan mencurigakan itu diserbu Unit Risik Marin Wilayah II bersama Bahagian Siasatan Jenayah Ibu Pejabat Polis Daerah Muar dan Pasukan Risik Pasukan Gerakan Am Batalion 6.PATI terdiri daripada empat lelaki dan dua wanita berusia 25 hingga 59 tahun berasal dari Bengkalis, Indonesia.Kereta dan telefon bimbit dirampas, dan kes disiasat mengikut Seksyen 26A, Akta Antipemerdagangan Orang dan Antipenyeludupan Migran, ATIPSOM 2007 serta Seksyen 6 (1) Akta Imigresen 1959/63.

(PATI warga Indonesia ditahan polis dalam sebuah kenderaan berhampiran paya bakau di Parit Amat Laut, Parit Jawa/FB Polis Daerah Muar)


Bajet 2023 dibentang semula selepas kerajaan baharu dibentuk

(Yang Di-Pertua Dewan Rakyat, Tan Sri Azhar Azizan Harun)

KUALA LUMPUR, 11 Oktober- Tidak timbul isu keabsahan Bajet 2023 yang dibentangkan di Dewan Rakyat pada 7 Oktober lalu, memandangkan ia masih belum diluluskan.Menurut Yang Di-Pertua Dewan Rakyat, Tan Sri Azhar Azizan Harun, Bajet 2023 perlu dibentang semula pada sesi sidang parlimen akan datang selepas kerajaan baharu dibentuk."Oleh kerana telah dibubarkan, maka perbahasan itu tidak akan berlaku. Belanjawan itu tidak diluluskan. Maka mengikut peruntukan Perlembagaan Persekutuan dan peruntukan Peraturan Mesyuarat, selepas PRU satu kerajaan baharu akan dibentuk dan kerajaan baharu tersebut mestilah membawa belanjawan mereka sendiri selepas ia dibentuk. Mereka mestilah membawa belanjawan mereka sendiri dan dibaca kali pertama lagi sekali, dan kemudian kali kedua dibahaskan di peringkat dasar dan jawatankuasa seperti mana lazim. Nak meneruskan belanjawan ini pun ok," kata Tan Sri Azhar berkata dalam satu temu bual khas bersama RTM.Beliau juga ditanya mengenai kedudukan Rang Undang-undang (RUU) yang telah diluluskan.

(Tan Sri Azhar Azizan dalam satu temu bual khas bersama RTM)

"Kita kena rujuk kepada Perlembagaan Persekutuan. Perlembagaan Persekutuan memperuntukkan sekiranya parlimen dibubar, cuma RUU yang menunggu perkenaan Diraja saja yang akan sah pada parlimen akan datang."Jadi maksudnya satu RUU itu diluluskan di Dewan Rakyat, dan kemudiannya diluluskan oleh Dewan Negara. Kemudiannya dipersembahkan kepada DYMM YDP Agong untuk diperkenankan, kemudian parlimen bubar maka RUU itu boleh diteruskan dan diperkenankan oleh DYMM Agong. Tetapi jika hanya diluluskan di Dewan Rakyat, maka ia tidak mempunyai apa-apa kesan," tambah Azhar.Temubual khas wartawan Mohan Chinnasamy bersama Yang Dipertua Dewan Rakyat, Tan Sri Azhar Azizan Harun.


Pelajar LTA wakili negara dalam Pertandingan Kemahiran Dunia (WSC) 2022

LANGKAWI, 11 Oktober- Tuah ayam nampak di kaki, tuah manusia siapa yang tahu.Demikian perumpamaan kejayaan Dhineswaran Jayakumar, 23 tahun yang dipilih menyertai pertandingan berprestij bertaraf dunia, Pertandingan Kemahiran Dunia (WSC) 2022 Edisi Khas di Lucerne, Switzerland minggu depan.Dhineswaran, pelajar Diploma Pengurusan Hotel dari Langkawi Tourism Academy @ Kolej Komuniti Langkawi (LTA) akan bertanding dalam kategori Pengurusan Restoran."Pingat emas ke, perak ke, gangsa ke, saya tak kisah, janji saya menang, 'medallist of excellent' pun saya okay juga sebab dalam masa sebulan ini saya kena buat persiapan dalam masa singkat, kena ikut apa yang jurulatih saya ajar. Fizikal dan mental saya kena sedia," katanya.

Anak pemandu lori dari Rawang, Selangor itu pernah dianugerahkan Pingat Emas World Skills Malaysia Belia dalam Bidang Perkhidmatan Restoran pada Majlis Anugerah Tangan Emas Piala Perdana Menteri.Pada 2019 Dhineswaran pernah mengikuti Sijil Perkhidmatan Makanan dan Minuman dan merangkul Anugerah The Shining Star Of 2021 Anugerah Pelajar Cemerlang 2021 dari LTA.


Banjir Sabah: 142 mangsa ditempatkan di empat PPS pagi ini

KOTA KINABALU, 11 Oktober- Seramai 142 orang daripada 36 keluarga mangsa banjir di Sabah ditempatkan di empat pusat pemindahan sementara (PPS) dalam bencana melibatkan Penampang, Putatan, Papar dan Beaufort, setakat 8 pagi ini.Jumlah itu meningkat berbanding hanya 88 orang daripada 16 keluarga mangsa banjir melibatkan tiga daerah semalam.Sekretariat Jawatankuasa Pengurusan Banjir Sabah dalam kenyataan memaklumkan empat PPS beroperasi ialah Dewan Kebudayaan di Penampang yang menempatkan 20 mangsa daripada empat keluarga; Dewan PPR Sri Keramat, Putatan (61 mangsa daripada 11 keluarga).Dua lagi PPS ialah Kompleks Latihan dan Pemulihan OKU di Papar (10 mangsa daripada dua keluarga); dan Dewan DSP Mohd Dun Banir, Beaufort (51 mangsa daripada 19 keluarga).Kesemua PPS berkenaan masing-masing dibuka pada Ahad dan Isnin susulan hujan lebat berterusan sejak Sabtu lepas.Cuaca mendung pada pagi ini di sekitar Kota Kinabalu dan pantai barat Sabah, manakala Jabatan Meteorologi Malaysia meramalkan ribut petir di beberapa lokasi dan hujan pada sebelah petang di kawasan terlibat kecuali Putatan.- BERNAMA

(Penduduk terjejas banjir ditempatkan di PPS/Foto APM Negeri Sabah)


Perdana Menteri umum bubar parlimen hari ini

KUALA LUMPUR, 10 Oktober - Datuk Seri Ismail Sabri Yaakob mengumumkan Parlimen dibubarkan hari ini selepas diperkenan Yang di-Pertuan Agong untuk memberi laluan kepada Pilihan Raya Umum ke-15 (PRU-15).Perdana Menteri membuat pengumuman itu menerusi ucapan yang disiarkan secara langsung ke seluruh negara, menerusi siaran televisyen dan media dalam talian mulai pukul 3 petang tadi. Dalam ucapannya, Ismail berkata beliau sudah menghadap Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah, di Istana Negara pada tengah hari semalam bagi mendapatkan perkenan pembubaran Parlimen."Selaras dengan Perkara 40(2)(b) dan Perkara 55(2) Perlembagaan Persekutuan, Kebawah Duli Yang Maha Mulia Seri Paduka Baginda Yang di-Pertuan Agong, telah bertindak menurut budi bicara Baginda dengan memperkenankan permintaan saya, supaya Parlimen Ke-14 dibubarkan pada hari ini, Isnin 10 Oktober 2022," katanya.

Susulan itu, Perdana Menteri mengesyorkan agar semua Ketua-ketua Kerajaan Negeri kecuali Kerajaan Negeri Sabah, Sarawak, Melaka dan Johor supaya mengambil tindakan sewajarnya."Ia bagi membubarkan Dewan Undangan Negeri (DUN) masing-masing pada tarikh yang sama dengan Pilihan Raya Umum Peringkat Parlimen."Meskipun beberapa buah negeri telah memutuskan untuk tidak membubarkan DUN masing-masing," katanya.Susulan pembubaran Parlimen pada hari ini, Suruhanjaya Pilihan Raya (SPR) perlu menetapkan tarikh pilihan raya diadakan.Perkara 55 (4) Perlembagaan Persekutuan menetapkan PRU mesti diadakan dalam tempoh 60 hari, daripada tarikh pembubaran Parlimen.Ketika ini, Dewan Rakyat mempunyai 222 kerusi.Pada PRU-14 yang lalu, SPR mengumumkan 28 April 2018 tarikh penamaan calon, kemudian tarikh pengundian awal pada 5 Mei 2018, dan 9 Mei 2018 sebagai tarikh mengundi buat rakyat Malaysia.Keputusan undi pada PRU-14 yang lalu menyaksikan Barisan Nasional yang memerintah negara selama 60 tahun tumbang selepas Pakatan Harapan (PH) mencatat kemenangan bersejarah, apabila ia melepasi jumlah 112 kerusi yang diperlukan.Pada PRU-14 yang lalu PKR memenangi 47 kerusi, DAP (42), BERSATU (13), AMANAH (11) dan WARISAN lapan kerusi.Keseluruhan gabungan itu memperoleh 121 kerusi parlimen, cukup untuk membentuk kerajaan yang stabil.Keputusan awal, selepas selesai pengiraan yang berakhir sehinggal awal pagi menyaksikan PH meraih majoriti mudah di Parlimen untuk membentuk kerajaan persekutuan baharu.Pengerusi SPR ketika itu, Tan Sri Mohd Hashim Abdullah yang mengumumkan keputusan kerusi Parlimen bagi PRU pada ketika itu.PH terdiri daripada Parti Pribumi Bersatu Malaysia, PKR, DAP dan Parti Amanah Negara meraih 113 kerusi diikuti Barisan Nasional (BN) dengan 79 kerusi. PAS pula menang 18 kerusi Parlimen, diikuti Parti Warisan Sabah (8); Parti Solidariti Tanah Airku (1) dan Bebas (3).Bagaimanapun kedudukan terkini kerusi pilihan raya berdasarkan laporan SPR menunjukkan PKR memperoleh 104 kerusi, BN (79), Pas (18), DAP (9), Warisan (8), bebas (3), Solidariti (1).Perubahan itu disebabkan beberapa ahli parlimen bertukar parti dan beralih sokongan yang turut menyaksikan perubahan perdana menteri semasa berdasarkan parti yang mendapat sokongan untuk membentuk kerajaan, termasuk sokongan daripada Gabungan Parti Sarawak (GPS).


KUALA LUMPUR, 10 Oktober- Memperkasakan golongan wanita demi menjana ekonomi keluarga dan negara.Bajet 2023 yang mengangkat tema "Keluarga Malaysia, Makmur Bersama" menyaksikan peruntukan yang dikhaskan untuk golongan wanita lebih tinggi berbanding belanjawan sebelum ini.Jika dibandingkan bajet terdahulu, Bajet 2023 banyak memberi peruntukan kepada aspek pembangunan Keluarga Malaysia terutamanya golongan wanita.

BERITA BERKAITANBajet 2023 mesra wanita merangkumi segenap peringkatBajet 2023: RM235 juta dana pembiayaan khas untuk wanitaIa meliputi aspek pembangunan keusahawanan bagi golongan wanita, isu-isu hal ehwal rumah tangga dan isu berkaitan pendidikan serta kerjaya wanita. Ini menunjukkan kerajaan fokus dalam aspek pembangunan wanita demi mewujudkan golongan wanita yang berprestij dan berkaliber dalam semua aspek.Dana pembiayaan sebanyak RM235 juta diperuntukkan bagi usahawan wanita akan membuka peluang lebih besar kepada mereka untuk menyertai bidang keusahawan.

"Sebanyak hampir RM500 juta telah diperuntukan bawah belanjawan 2023 untuk membangunkan kaum wanita. Antara peruntukan yang diumumkan ialah menyediakan bantuan pinjaman sebanyak RM235 juta kepada usahawan wanita bagi memulakan perniagaan. Ini adalah suatu usaha kerajaan yang bagus terutamanya kepada golongan ibu-ibu yang tidak bekerja," kata Usahawan Wanita, Nur Fathiah Syazwana,"Penyertaan wanita sebagai pembuat dasar dalam 100 syarikat senaraian awam utama dan penubuhan Tribunal AntiGangguan Seksual juga adalah bukti keprihatinan kerajaan kepada golongan wanita, selama ini," tambah beliau.


Hubungan Malaysia-Jepun dinaik taraf kepada perkongsian komprehensif strategik

(Datuk Seri Saifuddin (kanan) bersama Menteri Luar Jepun Yoshimasa Hayashi (kiri) mengadakan sidang media selepas pertemuan sempena lawatan kerja Menteri Luar Jepun ke Malaysia/BERNAMA)

KUALA LUMPUR, 9 Oktober- Malaysia dan Jepun bersetuju bahawa bidang kerjasama baharu ataupun yang dinaik taraf perlu mengambil kira kepentingan bersama bagi memastikan pertumbuhan ekonomi berterusan, keamanan, kestabilan dan pembangunan mampan.Menteri Luar, Datuk Seri Saifuddin Abdullah berkata, kedua-dua negara sepakat menaikkan taraf hubungan daripada Perkongsian Strategik kepada Perkongsian Komprehensif Strategik."Bagi menyelaras penaikan taraf hubungan baharu ini, saya telahpun memulakan perbincangan di peringkat pegawai seperti dipersetujui kedua-dua pemimpin dengan mengenal pasti bidang kerjasama sedia ada yang boleh diperluas atau yang baharu yang mungkin diperkenalkan untuk manfaat kedua-dua negara," kata Saifuddin dalam sidang media bersama Menteri Luar Jepun, Yoshimasa Hayashi bersempena lawatan kerja dua hari beliau ke negara ini."Sehubungan itu saya dan Hayashi bersepakat untuk mesyuarat dua hala antara pegawai kanan kementerian luar masing masing diadakan bagi memperkukuh bidang kerjasama dua hala yang sedia ada dan mengenal pasti bidang kerjasama baharu dengan mengambil kira perkembangan keselamatan serantau dan antarabangsa. Antaranya konflik di Myanmar, Ukraine, isu Laut China Selatan dan Laut China Timur, " katanya.

(Datuk Seri Saifuddin berucap ketika sidang media selepas pertemuan bersama Menteri Luar Jepun Yoshimasa Hayashi sempena lawatan kerjanya ke Malaysia hari ini/BERNAMA)

Dalam pada itu, Hayashi menyifatkan Malaysia sebagai rakan strategik yang penting untuk Jepun dalam menangani isu antarabangsa.Dalam pada itu, Hayashi menyifatkan Malaysia sebagai rakan strategik yang penting untuk Jepun dalam menangani isu antarabangsa."Dalam Mesyuarat Menteri Luar tadi, kami berjaya melaksanakan perbincangan sampingan yang bermakna tentang kerjasama dengan Malaysia sebagai rakan strategik Jepun."Dengan keadaan serantau dan antarabangsa yang semakin tenat susulan pencerobohan Rusia di Ukraine, aktiviti nuklear dan peluru berpandu Korea Utara termasuk beberapa siri peluru berpandu serta percubaan unilateral untuk mengubah status quo di Laut China Timur dan Laut China Selatan," kata Hayashi.


Lebih 95,000 pengunjung meriahkan jelajah AKM Negeri Sembilan di Jempol

JEMPOL, 9 Oktober- Jelajah Aspirasi Keluarga Malaysia (AKM) Negeri Sembilan menutup tirainya hari ini dengan merekodkan 95,740 pengunjung yang hadir sejak Jumaat.Pengarah Eksekutif SEPADU Jabatan Perdana Menteri Wan Azilawati Wan Mahmood berkata selaku urus setia induk bagi AKM kali ini, beliau amat berpuas dengan sokongan yang diberikan oleh penduduk di daerah Jempol sepanjang tiga hari program berlangsung."Keadaan masih riuh-rendah pada pukul 5.30 petang ini dan masih ramai pengunjung di Jempol serta kawasan sekitar berkunjung pada saat-saat akhir pada jelajah kali ini."Alhamdulillah saya telah meninjau tadi di reruai Industri Kecil Sederhana (IKS) pada pukul 3.30 petang ramai usahawan sudah pun mengemas reruai masing-masing kerana jualan habis, jadi itu adalah sesuatu yang amat mengujakan kami sebagai urus setia ," katanya kepada Bernama.

Orang ramai mengambil peluang mengunjungi ruang pameran kementerian-kementerian yang mengambil bahagian pada Program Jelajah Aspirasi Keluarga Malaysia Peringkat Negeri Sembilan di Dataran Sri Jempol hari ini / FOTO BERNAMA

Beliau berkata setakat tengah hari tadi, hasil kutipan jualan usahawan ialah sebanyak RM4.5 juta termasuk padanan perniagaan yang berjaya diraih pada siri jelajah kali.Siri jelajah kesepuluh yang diterajui Kementerian Kesihatan (KKM) bertemakan 'Keluarga Sihat Malaysia Ku Sejahtera’ itu telah dimeriahkan dengan pelbagai aktiviti menarik selain lebih 100 reruai usahawan IKS turut dibuka pada program tersebut. -BERNAMA


Kes Batu Puteh: Kerajaan teliti, muktamad langkah demi kembalikan maruah negara

(Laporan akhir Pasukan Petugas Khas Semakan Undang-UndangKes Kedaulatan Batu Puteh pada 30 Ogos lalu/FOTO Facebook Wan Junaidi)

PUTRAJAYA, 9 Oktober - Kerajaan telah meneliti dan memuktamadkan beberapa langkah yang akan dilaksanakan demi mengembalikan maruah serta kedaulatan negara berkaitan Batu Puteh, Batuan Tengah dan Tubir Selatan terutama melibatkan isu persempadanan maritim Malaysia dan Singapura.Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar dalam kenyataan hari ini berkata Pasukan Petugas Khas Semakan Undang-Undang Kes Kedaulatan Batu Puteh, Batuan Tengah dan Tubir Selatan telah membentangkan laporan berkaitannya dalam mesyuarat Jemaah Menteri.“Pelbagai pendekatan telah dilaksanakan Pasukan Petugas Khas seperti meneliti dan menyemak dokumentasi serta material berkaitan, mengadakan siri perbincangan dan mesyuarat serta lawatan kerja dalam serta luar negara, khidmat konsultasi bersama pakar perundangan dan juruhidrografi luar negara serta sesi temu bual dengan individu yang dikenal pasti,” katanya.Beliau berkata pasukan itu juga telah mengemukakan beberapa syor untuk pertimbangan kerajaan bagi tujuan tindakan susulan yang wajar diambil merangkumi aspek undang-undang, tort of misfeasance dan hubungan Malaysia-Singapura.Biarpun tidak memperincikan langkah yang akan dilaksanakan, Wan Junaidi menegaskan bahawa penambahbaikan yang dicadangkan Pasukan Petugas Khas adalah bersifat telus, berkecuali dan inklusif dengan mempertimbangkan hasil analisa, penelitian dan pemerhatian ahli pasukan itu.

(Laporan akhir Pasukan Petugas Khas Semakan Undang-Undang Kes Kedaulatan Batu Puteh pada 30 Ogos lalu/FOTO Facebook Wan Junaidi)

“Pelaksanaan Pasukan Petugas Khas ini secara keseluruhannya menjelaskan komitmen kerajaan untuk penyelesaian terbaik berkaitan perkara ini dan menyokong dasar luar negara iaitu antara lainnya, menjaga dan mempertahankan kemerdekaan, kedaulatan serta keselamatan Malaysia,” katanya.Laporan tersebut disediakan dalam tempoh sembilan bulan bermula 9 Nov 2021 sehingga 30 Ogos lepas.Pada 29 Okt tahun lepas, Kabinet bersetuju membentuk Pasukan Petugas Khas itu yang dipengerusikan bekas Peguam Negara Tan Sri Mohamed Apandi Ali dan terdiri daripada peguam tempatan yang mengendalikan kes berkenaan pada tahun 2016 hingga 2017, pengamal undang-undang, pakar pengukuran maritim serta wakil kementerian atau jabatan yang berkepentingan.Pasukan itu ditubuhkan bagi menyemak semula undang-undang berkenaan kes kedaulatan Batu Puteh, Batuan Tengah dan Tubir Selatan serta mengesyorkan opsyen terbaik mengenai hala tuju kerajaan berhubung kes berkenaan. -- BERNAMA


Tangguh bubar Parlimen: Tidak timbul isu keabsahan kerajaan - Ismail Sabri

KUALA LUMPUR, 9 Oktober- Tidak timbul isu keabsahan kerajaan ketika ini susulan menteri Kabinet dari Perikatan Nasional mengutuskan surat kepada Yang di-Pertuan Agong untuk menangguhkan pembubaran Parlimen, kata Perdana Menteri Datuk Seri Ismail Sabri Yaakob.Beliau berkata mengikut Perlembangaan Persekutuan, kerajaan akan hilang sokongan apabila Ahli Parlimen menarik sokongan hingga sokongan yang diterima kurang daripada 112 atau majoriti mudah."Kalau sokongan Ahli Dewan Rakyat masih lagi utuh, tidak ada perubahan, jadi tidak ada lah isu yang mengatakan kerajaan tumbang."Kalau menteri Kabinet tulis surat dia kata letak jawatan sekalipun, Kabinet masih berfungsi dan kerajaan masih berfungsi. Tiada kesan pada keabsahan kerajaan kerana Ahli Parlimen masih memberi sokongan seperti biasa," katanya kepada pemberita selepas sambutan Maulidur Rasul Peringkat Kebangsaan 1444 Hijrah/ 2023 Masihi di Pusat Dagangan Dunia Kuala Lumpur (WTCKL) di sini hari ini.Ismail Sabri berkata situasi kerajaan tumbang apabila Ahli Parlimen menarik sokongan boleh dilihat ketika Tan Sri Muhyiddin Yassin menjadi Perdana Menteri dan seluruh Kabinet terpaksa meletakkan jawatan.Ismail Sabri berkata surat yang dihantar oleh menteri-menteri berkenaan adalah untuk meminta Parlimen tidak dibubarkan, namun kuasa untuk pembubaran adalah di bawah Perdana Menteri dan Yang di-Pertuan Agong.Terdahulu, Ismail Sabri mengiringi Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah ke majlis itu.

Pada Khamis, Timbalan Presiden PAS Datuk Seri Tuan Ibrahim Tuan Man mengesahkan menteri-menteri Perikatan Nasional (PN) menyerahkan surat kepada Istana Negara bagi menyatakan ketidaksetujuan untuk Parlimen dibubarkan bagi melaksanakan Pilihan Raya Umum Ke-15 (PRU15) pada tahun ini.Kandungan surat itu agar PRU15 tidak dilaksanakan tahun ini sebaliknya menumpukan perhatian untuk persiapan menghadapi risiko banjir besar pada hujung November ini susulan fenomena Monsun Timur Laut.Surat berkenaan adalah hasil mesyuarat menteri serta Ahli Parlimen PN selepas menghadiri Majlis Makan Malam Pengerusi PN dan Penyerahan Watikah Ketua Badan Perhubungan Kawasan PN Selangor, di Glenmarie Shah Alam pada Rabu. -BERNAMA


Fenomena air pasang besar diramal berlaku hingga Khamis

KUALA LUMPUR, 9 Oktober - Air pasang besar dijangka berlaku di beberapa kawasan, hingga Khamis ini. Agensi Pengurusan Bencana Negara (Nadma) menerusi perkongsian di laman Facebook memaklumkan Pusat Hidrografi Nasional meramalkan kawasan terlibat adalah Kuala Muda, Kedah; Bagan Datuk, Perak; Pelabuhan Klang, Selangor serta Batu Pahat dan Pontian di Johor.Fenomena itu berpunca daripada pengaruh daya tarikan graviti ketika kedudukan bulan dan matahari sejajar, seterusnya berkemungkinan menyebabkan limpahan air di daratan serta banjir di lokaliti kawasan rendah pesisir pantai.

Penduduk berhampiran pesisir pantai disaran lebih peka dan berwaspada semasa fenomena itu berlaku.


Dua stesen hidrologi sungai di Sarawak melepasi tahap bahaya

KUCHING, 9 Oktober - Dua stesen hidrologi di sungai negeri ini mencatatkan bacaan melebihi tahap bahaya setakat pukul 11.15 pagi ini.Berdasarkan Laman web rasmi Public Infobanjir Jabatan Pengairan dan Saliran (JPS), kedua-dua sungai itu merekodkan peningkatan paras air di Sungai Rajang.Bacaan paras air di stesen Punan Bah B di Kapit dicatatkan pada 11.78 meter (m), iaitu 0.78m melepasi paras bahaya.Manakala, stesen di Sungai Salim B di Sibu pula mencatatkan paras air 3.3m iaitu 0.2m meskipun menunjukkan trend menurun namun tetap melebihi tahap bahaya.Sementara itu, bacaan di tiga lagi stesen melebihi tahap amaran, iaitu Stesen Long Teru di Miri, Stesen Durin Bazaar di Sibu dan Stesen Kenawit Town di Sibu.

Stesen Long Teru di Miri mencatat paras air 7.45m, iaitu 0.45m melebihi tahap amaran; Stesen Durin Bazaar di Sibu pula 4.45m dengan 0.45m; Stesen Kanowit Town mencatat 5.25m dengan 0.16m yang menunjukkan trend menaik.Enam lagi stesen di Sarawak melebihi tahap waspada iaitu Stesen Batu Niah Bazaar di Miri, Kapit New Headworks di Kapit, Stesen Kapit Town di Kapit,dan tiga stesen masing-masing di Sibu iaitu Jabatan Laut di Sibu, Renan Kemiding dan Sungai Bidut.Setakat 11.25 pagi tadi, bacaan paras air di Stesen Batu Niah Bazaar di Miri 3.55m sebanyak 0.93m yang menunjukkan trend menaik; Kapit New Headworks di Kapit 14.67m dengan 2.57m; Kapit Town pula 14.18m dengan 2.28m; Jabatan Laut di Sibu 2.68m sebanyak 0.3m, Renan Kemiding paras air 6.96m dan terakhir di Sungai Bidut iaitu 2.83m sebanyak 0.03m.


Polemik agama, kaum berkurangan sejak gagasan Keluarga Malaysia diperkenal

JEMPOL, 9 Oktober- Polemik berkaitan agama dan kaum semakin berkurangan setelah gagasan Keluarga Malaysia diperkenal sejak lebih setahun lepas.Perdana Menteri, Datuk Seri Ismail Sabri Yaakob berkata, ia adalah antara langkah dalam meredakan suasana politik sekaligus menjadikan negara lebih stabil.Situasi itu turut mendorong kestabilan ekonomi yang dilihat semakin berkembang."Kesan daripada gagasan Keluarga Malaysia saya lihat sehingga hari ini, setahun lebih setelah gagasan ini diperkenalkan, kita sudah kurang mendengar polemik tentang agama, tentang kaum dan sebagainya.Rakyat boleh menumpukan perhatian kepada meningkatkan ekonomi mereka, negara boleh tumpukan kepada memulihkan dan membangunkan ekonomi," katanya ketika berucap pada Majlis Jamuan Keluarga Malaysia di Bahau.

Kestabilan ekonomi susulan impak gagasan Keluarga Malaysia mendorong kepada peruntukan bajet 2023 yang terbesar dalam sejarah iaitu RM372.3 bilion.


Ekonomi Malaysia tidak akan terjejas teruk tahun depan

JEMPOL, 9 Oktober- Perdana Menteri, Datuk Seri Ismail Sabri Yaakob yakin, ekonomi Malaysia tidak akan begitu terjejas berbanding negara lain meskipun dijangka berlaku kemelesetan ekonomi dunia pada tahun depan.Jelas beliau, negara mampu meneruskan keadaan ekonomi yang dilihat menunjukkan pertumbuhan memberangsangkan tahun ini.Sebagai contoh, Perdana Menteri berkata Malaysia telah membuktikan pencapaian ekonomi melalui pertumbuhan Keluaran Dalam Negara Kasar (KDNK) sebanyak 8.9 peratus pada suku kedua 2022 berbanding lima peratus pada suku pertama tahun ini.“Pencapaian yang direkodkan ini adalah antara yang terbaik di Asia Tenggara. Keyakinan kepada ekonomi negara juga jelas dalam kalangan pelabur antarabangsa,” katanya ketika berucap pada majlis Makan Malam Keluarga Malaysia di Dataran Aurora Bahau dekat sini malam tadi.

(Datuk Seri Ismail Sabri Yaakob berucap pada majlis Makan Malam Keluarga Malaysia di Dataran Aurora Bahau dekat sini)

Tambah Datuk Seri Ismail Sabri, bagi separuh pertama 2022, pelaburan langsung asing mencatat aliran langsung bersih lebih tinggi bernilai RM41.7 bilion berbanding RM23.3 bilion sebelum pandemik COVID-19.“Pertumbuhan ekonomi suku kedua Malaysia juga adalah tertinggi di ASEAN dan lebih tinggi berbanding beberapa negara maju dan serantau seperti China iaitu 0.4 peratus, Amerika Syarikat (1.6), Korea (2.9), Eropah (4.0), Singapura (4.4), Indonesia (5.4) dan Filipina (7.4),” katanya.Beliau berkata, beberapa petunjuk ekonomi negara turut mencatatkan prestasi yang baik antaranya Indeks Pengurus Pembelian (PMI) terus melepasi tujuh paras nilai ambang iaitu 50.3 peratus dan jumlah ketibaan pelancong meningkat kepada 3.2 juta bagi tempoh Januari hingga Julai 2022.Perdana Menteri berkata, melalui hasil peningkatan ekonomi itu, kerajaan mampu memperkenal Bajet 2023, belanjawan terbesar dalam sejarah iaitu berjumlah RM373.3 bilion, yang memberi tumpuan kepada seluruh rakyat dan komuniti perniagaan.“Kita percaya walaupun tahun depan ekonomi dunia tidak menentu tetapi saya yakin dengan keadaan ekonomi yang kini ada di negara ini, kita mampu memastikan negara tidak berada dalam keadaan seperti negara lain.“Walaupun pertumbuhan ekonomi dijangka mencabar tetapi tidak jadi begitu teruk berbanding negara-negara lain,” ujarnya lagi.Datuk Seri Ismail Sabri yakin kerajaan ketika ini mampu menjaga kepentingan rakyat jika diberi peluang untuk terus mentadbir negara pada masa akan datang.


BAJET 2023: Peruntukan RM15 bilion pelaburan terbaik bina masa depan pelajar

PUTRAJAYA, 8 Oktober- Dana lebih besar diperuntukkan kepada Kementerian Pengajian Tinggi (KPT) dalam Bajet 2023 sebanyak RM15.1 bilion, meningkat 4.25%.Menterinya, Datuk Seri Dr. Noraini Ahmad menerusi satu kenyataan memaklumkan, fokus akan diberikan kepada bantuan tunai, penyelesaian pinjaman pendidikan dan pembangunan seperti naik taraf jaringan digital dan fasiliti institusi pengajian tinggi (IPT) di seluruh negara.Ia sekali gus membuktikan keprihatinan kerajaan untuk mengekalkan IPT sebagai pelaburan terbaik bagi membina masa depan pelajar.Peruntukan meliputi RM11.7 bilion bagi Perbelanjaan Mengurus dan RM3.4 bilion lagi bagi Perbelanjaan Pembangunan. Kerajaan juga menitikberatkan pendidikan TVET dengan menyalurkan peruntukan bernilai RM6.7 bilion.Selain itu RM30 juta diperuntukkan bagi meningkatkan kebolehpasaran siswazah menerusi Dana Inovasi Digital (DIGID).

(RM30 juta diperuntukkan bagi meningkatkan kebolehpasaran siswazah menerusi Dana Inovasi Digital)

"Fokus kepada bantuan tunai, dan penyelesaian pinjaman, pendidikan, pembangunan serta naik taraf jaringan digital dan fasiliti di IPT seluruh negara, termasuklah peruntukan bagi meningkatkan inisiatif kampus hijau di universiti awam serta aktiviti penyelidikan dan pembangunan (R&D)," kata Noraini kepada RTM.RM20 juta yang disediakan bagi melaksanakan Program Usahawan Siswazah (PUSH) bakal memanfaat 1,000 siswazah yang menceburi bidang keusahawanan.


PM ucap selamat menyambut Maulidur Rasul

KUALA LUMPUR, 8 Oktober - Perdana Menteri, Datuk Seri Ismail Sabri Yaakob mengucapkan selamat menyambut Maulidur Rasul kepada semua umat Islam walau di mana mereka berada. Beliau berkata Nabi Muhammad SAW adalah pemimpin ulung yang menjadi tokoh kepimpinan dan inspirasi dalam kehidupan kita.“Sama-sama kita berselawat ke atas Baginda dan mengamalkan sifat terpuji Baginda dalam kehidupan seharian kita demi keredhaan Allah SWT. Keluarga Malaysia, Pemangkin Kemakmuran,” katanya dalam hantaran di Facebook hari ini.

Perdana Menteri dijadual menghadiri Sambutan Maulidur Rasul Peringkat Kebangsaan pagi esok, di Dewan Merdeka, Pusat Dagangan Dunia (WTC).Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah juga dijadual berangkat ke sambutan berkenaan. -BERNAMA


(Tan Sri Annuar bercakap ketika mengadakan sidang media di Miri,Sarawak/BERNAMA)

MIRI, 8 Oktober- Sejumlah 681 hab rangkaian gentian optik titik kehadiran atau Point of Presence (PoP) akan dibina di Sarawak dalam masa tiga tahun hingga 2025.Menteri Komunikasi dan Multimedia Tan Sri Annuar Musa berkata inisiatif yang melibatkan peruntukan sebanyak RM1 bilion itu bakal memberi manfaat kepada 73,548 premis termasuk rumah kediaman.“Dalam konteks ini sejumlah 681 PoP ada sekolah, ada bangunan, ada kawasan industri 681 di seluruh Sarawak dengan peruntukan RM1 billion. "Ini akan menjadikan keseluruhan projek PoP fasa 1 dan 2 Sarawak yang dilaksanakan oleh kerajaan pusat berjumlah RM1.11 bilion.” kata Annuar dalam sidang media di Miri.Menurutnya, surat setuju terima (SST) bagi projek pembinaan PoP itu juga telah diberikan kepada sebuah syarikat tempatan dari Bumi Kenyalang pada 6 Oktober lepas.Usaha itu diambil oleh kerajaan Persekutuan kerana masih banyak kawasan di Sarawak amat memerlukan jaringan dan perkhidmatan internet talian tetap berkelajuan tinggi.Ujar beliau, jarak liputan PoP adalah dalam sekitar 3 kilometer dan mereka yang berada dalam lingkungan tersebut mendapat capaian jalur lebar yang lebih baik.Lokasi PoP memfokuskan tempat awam seperti kawasan berhampiran sekolah, premis kerajaan, kawasan perniagaan dan komersial.

(Lebih 680 hab rangkaian gentian optik titik PoP dibina di Sarawak menjelang 2025)

Bawah Rancangan Malaysia Ke-12 sebanyak 4,323 PoP telah dirancang untuk dibina di lokasi berhampiran sekolah luar bandar termasuk 47 di kawasan industri."Jadi harapan K-KOMM pelaksanaan RM3.7 bilion PoP fasa 2 sebagai sambungan PoP fasa 1 yang sepatutnya siap pada akhir tahun ini. Kita berharap kita dapat percepat proses meningkatkan kualiti perkhidmatan jalur lebar yang sering menerima teguran atau rungutan ahli-ahli parlimen dan orang ramai"Kita tahu ini memerlukan masa untuk meningkatkan prasarana, tidak dapat dibuat dalam masa yang pendek. Jadi PoP akan melengkapkan program JENDELA yang sedang kita jalankan. JENDELA fasa 2 juga kita akan laksanakan pada tahun hadapan,” katanya.Sekiranya projek itu siap menjelang akhir RMKe-12 iaitu pada tahun 2025, kira-kira 432,300 premis dijangka menerima perkhidmatan jalur lebar berkelajuan tinggi.


Pilih BN untuk pastikan Bajet 2023 direalisasi - Ismail Sabri

(Perdana Menteri, Datuk Seri Ismail Sabri Yaakob ketika berucap pada program Kenduri Sekampung Keluarga Malaysia sempena Jelajah Aspirasi Keluarga Malaysia di Felda Palong hari ini/ Foto BERNAMA)

JEMPOL, 8 Oktober - Segala peruntukan bagi melaksanakan setiap inisiatif dan bantuan seperti yang diumumkan dalam belanjawan tahun hadapan sudah tersedia untuk direalisasikan, kata Perdana Menteri, Datuk Seri Ismail Sabri Yaakob.Beliau berkata sehubungan itu Barisan Nasional (BN) perlu memenangi Pilihan Raya Umum ke-15 (PRU15) nanti, bagi membolehkan segala inisiatif dan bantuan yang terkandung dalam Bajet 2023 dapat dilaksanakan.“… kena pastikan BN menang (PRU15), kewangan sudah ada dan 'ready' untuk dilaksanakan (segala inisiatif dalam Bajet 2023),” katanya ketika berucap pada Kenduri Sekampung Keluarga Malaysia sempena Jelajah Aspirasi Keluarga Malaysia (AKM) Negeri Sembilan di Felda Palong, dekat sini hari ini.Turut hadir Menteri Kesihatan, Khairy Jamaluddin yang juga Ahli Parlimen Rembau, merangkap Penyelaras Jelajah AKM Negeri Sembilan dan Ahli Parlimen Jempol, Datuk Seri Mohd Salim Mohd. Semalam, Menteri Kewangan, Tengku Datuk Seri Zafrul Tengku Abdul Aziz membentangkan Bajet 2023 yang terbesar dalam sejarah iaitu berjumlah RM372.3 bilion, peningkatan ketara berbanding Bajet 2022 yang memperuntukan RM332 bilion, manakala Bajet 2021 bernilai RM322 bilion.Bajet 2023 adalah kedua di bawah kerajaan pimpinan Ismail Sabri dan yang kedua sejak Rancangan Malaysia Ke-12 (RMK12) dilancarkan pada 27 September tahun lepas.

(Perdana Menteri, Datuk Seri Ismail Sabri Yaakob beramah mesra bersama penduduk Felda Palong ketika hadir pada Kenduri Sekampung Keluarga Malaysia sempena Jelajah Aspirasi Keluarga Malaysia di Felda Palong hari ini/ Foto BERNAMA)

Ismail Sabri seterusnya mengingatkan rakyat supaya tidak mudah terpedaya dengan segala janji yang dikemukakan pembangkang dalam manifesto mereka terutama menjelang PRU15.“Dari segi pengalaman dengan pembangkang, mereka tidak dapat melaksanakan janji mereka, seperti harga minyak turun dan tol dihapuskan. Apabila mereka tidak mampu buat (tepati janji), mereka kata manifesto bukan al-Quran (kitab) yang tak boleh diubah.“Jadi saya cuma nak mengingatkan, supaya semua tidak lupa janji yang tak ditepati oleh PH (Pakatan Harapan),” katanya.Menyentuh mengenai kredibiliti Khairy sebagai Menteri Kesihatan, Ismail Sabri berkata sekiranya beliau (Ismail Sabri) masih menjadi Perdana Menteri selepas ini, beliau akan mengekalkan jawatan Khairy sebagai Menteri Kesihatan.“…(sebab) di Negeri Sembilan, hasil KJ (Khairy Jamaluddin) sebagai Menteri Kesihatan, kerajaan sudah luluskan Institut Penyakit Berjangkit Malaysia di Bandar Enstek Nilai dengan peruntukan RM600 juta.“Jika hilang menteri ini (Khairy) akan rugi, sebab apabila dapat kepada orang lain (jadi menteri kesihatan) mungkin projek ini dibatalkan,” kata Ismail Sabri. -BERNAMA


Pekebun kecil getah FELDA turut terima BMT sebanyak RM800

(Datuk Seri Ismail Sabri ketika berucap pada program Kenduri Sekampung Keluarga Malaysia sempena Jelajah AKM di Felda Palong/BERNAMA)

JEMPOL, 8 Oktober- Berita gembira buat pekebun kecil getah FELDA apabila Perdana Menteri, Datuk Seri Ismail Sabri Yaakob mengumumkan Bantuan Musim Tengkujuh (BMT) kepada pekebun kecil getah yang dinaikkan daripada RM600 kepada RM800 seperti dalam Bajet 2023 yang dibentangkan semalam turut diberi kepada mereka.Dasar pemberian BMT sebelum ini yang mensyaratkan hanya pekebun yang mempunyai tanah seluas lima ekar atau 2.2 hektar layak memohon akan diubah kepada 10 ekar atau 4.5 hektar.Dasar tersebut diubah bagi membolehkan pekebun kecil getah FELDA juga dapat menerima bantuan berkenaan."Dulu RM600 saya kata musim hujan dulu mungkin dua bulan atau tiga bulan sahaja. Sekarang ini bulan November, Disember sampai masuk bulan Januari, sampai bulan Febuari pun ada. Jadi sudah empat bulan. Jadi kerajaan membuat keputusan bagi R200 sebulan selama 4 bulan, kalau dulu RM600 sekarang RM800," kata Ismail Sabri ketika berucap dalam Program Kenduri Sekampung Keluarga Malaysia@Jempol di padang Sekolah Menengah Kebangsaan Felda Palong 7, di sini.Jelas perdana menteri, kerajaan memahami cabaran dan kepayahan yang dihadapi pekebun kecil getah terutamanya pada musim tengkujuh.

(Datuk Seri Ismail Sabri menggaul masakan daging lempap ketika hadir ke Kenduri Sekampung Keluarga Malaysia sempena Jelajah AKMdi Felda Palong/BERNAMA)


Bajet 2023: Sabah dan Sarawak raih manfaat besar dalam pembangunan negara

KUALA LUMPUR, 7 Oktober - Sabah dan Sarawak akan terus meraih manfaat besar daripada peruntukan pembangunan negara iaitu masing-masing sebanyak RM6.3 bilion dan RM5.4 bilion.Menteri Kewangan, Tengku Datuk Seri Zafrul Tengku Abdul Aziz berkata, peruntukan itu antaranya untuk melaksanakan projek infrastruktur air, elektrik, jalan raya, kesihatan dan kemudahan pendidikan.Selain itu, lima Wilayah Koridor utama negara juga akan menerima peruntukan keseluruhan RM1.4 bilion iaitu meningkat dua kali ganda berbanding 690 juta pada tahun ini. Tambahnya, pada tahun hadapan kerajaan komited untuk melaksanakan lima program utama.Pertama, Projek Ladang Tenusu di Chuping, Perlis dengan kos RM80 juta.Kedua, sebanyak RM63 juta ringgit diperuntukan untuk Program Pembangunan Modal Insan di bawah ECERDC antaranya bagi meningkatkan prestasi akademik anak-anak B40.Ketiga, kerajaan memperuntuk RM80 juta untuk sistem Pengangkutan Bas Rapid Transit di Johor.Keempat, peruntukan sebanyak RM25O juta untuk Pembesaran Pelabuhan Kontena Sapangar Bay di Sabah.Dan terakhir, kerajaan akan memperuntuk RM100 juta untuk Projek Infrastruktur Bekalan Air Samalaju Fasa 3 di Sarawak.Sementara itu, katanya, kerajaan juga merancang untuk membangunkan bandar-bandar yang bersempadan dengan Thailand dan Kalimantan, Indonesia dengan kos sebanyak RM150 juta."Antaranya pembangunan di Bukit Kayu Hitam Kedah, Kalabakan di Sabah serta Tebedu dan Bakelalan di Sarawak," katanya pada pembentangan Bajet 2023 di Dewan Rakyat, hari ini.

(Persempadanan Kalabakan di Sabah ke Simanggaris Indonesia)

Tambahnya, kerajaan bercadang untuk memulakan kerja awalan bagi pembinaan jalan baharu dari Kalabakan di Sabah ke Simanggaris Indonesia dan menaik taraf Jalan Serian-Tebedu Sarawak ke sempadan Indonesia.Dalam pada itu, untuk merancakkan pertumbuhan ekonomi koridor, pakej galakan cukai sedia ada yang akan tamat pada tahun ini akan ditambah baik dan dilanjutkan untuk tempoh dua tahun lagi.Zafrul berkata pertumbuhan ekonomi di utara akan terus dipacu melalui projek Zon Ekonomi Sempadan Khas (SBEZ) Delapan di Bukit Kayu Hitam, Kedah."Kerajaan berhasrat untuk membangunkan hab lalu lintas digital dan pusat data alternatif bagi rantau Asia Tenggara di kawasan seluas 200 ekar di SBEZ Delapan," katanya.Menurutnya, pada tahun hadapan, RM25 juta disediakan oleh kerajaan untuk menyediakan infrastruktur utama di samping sektor swasta pula akan melabur aset perniagaan."Maka dengan ini membolehkan potensi pelaburan domestik sehingga RM4 bilion dan menyediakan lebih 600 peluang pekerjaan," tambahnya lagi.


Bajet 2023: RM8 bilion pelaburan untuk Jalinan Digital

KUALA LUMPUR, 7 Oktober - Kerajaan akan menyediakan 100 peratus liputan internet di kawasan berpenduduk dan menyediakan liputan gentian optik kepada 9 juta premis di seluruh negara menjelang 2025.Menteri Kewangan, Tengku Datuk Seri Zafrul Tengku Abdul Aziz berkata inisiatif itu melibatkan jumlah pelaburan sebanyak RM8 bilion termasuk sumbangan pihak industri.Katanya, bagi tahun hadapan, inisiaitif projek Jalinan Digital Negara (JENDELA) Fasa 2 akan disediakan sebanyak RM700 juta."Ini untuk melaksanakan ketersambungan digital di 47 kawasan perindustrian dan hampir 3,700 buah sekolah, " katanya pada pembentangan Bajet 2023 di Dewan Rakyat, hari ini.Tenaga Nasional Berhad (TNB) juga akan merintis pelaksanaan Projek Internet Luar Bandar dengan mengoptimumkan jaringan kabel elektrik untuk menyediakan kemudahan jalur lebar berkelajuan tinggi.

Tambahnya, projek itu akan memanfaatkan lebih 60,000 penduduk luar bandar dan disokong melalui geran sepadan sebanyak RM25 juta.Dalam pada itu, pada tahun hadapan, Digital Nasional Berhad (DNB) akan memperluas rangkaian 5G di seluruh negara merangkumi 70 peratus kawasan berpendudukan tinggi. "DNB merancang untuk melaksanakan perbelanjaan infrastruktur bernilai RM1.3 bilion dalam tahun 2023," katanya. Keluarga Malaysia juga bakal menikmati kelajuan internet lebih pantas dan capaian internet 5G yang lebih murah.


Bajet 2023: RM5.2 bilion untuk selenggara jalan negeri

KUALA LUMPUR, 7 Oktober - Kerajaan akan meningkatkan pemberian Penyelenggaraan Jalan Negeri (MARRIS) kepada RM5.2 bilion, kata Menteri Kewangan, Tengku Datuk Seri Zafrul Abdul Aziz. "Dalam usaha mengoptimum peruntukan ini, skop MARRIS akan diperluas untuk merangkumi kerja penyelenggaraan jalan pertanian negeri di bawah seliaan lembaga kemajuan pertanian," katanya pada pembentangan Bajet 2023 di Dewan Rakyat, hari ini.

Katanya, kerajaan negeri juga dibenar untuk menggunakan peruntukan MARRIS bagi membaiki dan mengganti jalan, jambatan dan longkang yang rosak akibat bencana banjir."Penggunaan sehingga 20 peratus dana MARRIS juga dibenarkan untuk penyelenggaraan luar skop," katanya.


Bajet 2023: RM11 juta inisiatif Bank Bergerak

KUALA LUMPUR, 7 Oktober - Kerajaan akan memperuntukan RM11 juta untuk meneruskan inisiatif Bank Bergerak, kata Menteri Kewangan, Tengku Datuk Seri Zafrul Abdul Aziz.Zafrul berkata setakat Julai 2022, inisiatif Bank Bergerak itu melibatkan enam buah bank dengan melakukan ubah suai 15 buah kenderaan."Lebih 36,000 transaksi dilakukan antaranya Mukah di Sarawak, Kota Setar di Kedah dan Batu Sapi di Sabah."Kerajaan akan terus mengembangkan inisiatif ini yang memberi manfaat kepada penduduk pedalaman," katanya pada pembentangan Bajet 2023 di Dewan Rakyat, hari ini.

Inisiatif bank bergerak merupakan antara tumpuan diberikan kerajaan di bawah inisiatif pembangunan luar bandar.Ia bagi memudahkan penduduk luar bandar mendapatkan akses kepada perkhidmatan perbankan asas.


Bajet 2023: RM2.55 bilion fokus kesejahteraan, infrastruktur luar bandar, Sabah dan Sarawak

KUALA LUMPUR, 7 Oktober - Bagi memastikan kesejahteraan rakyat luar bandar, kemudahan infrastruktur akan terus ditambah baik khususnya kepada Sabah dan Sarawak.Menteri Kewangan, Tengku Datuk Seri Zafrul Abdul Aziz, berkata sebanyak RM2.55 bilion diperuntukan kerajaan pada tahun hadapan meliputi lima projek di seluruh negara.Antaranya, projek jalan luar bandar dan jalan perhubungan desa hampir 500 kilometer berjumlah RM1.5 bilion."Bantuan itu akan memanfaatkan lebih 110 ribu penduduk antaranya dari Kampung Orang Asli Bawong Kuala Kangsar ke Rancangan Penempatan Semula Kemar, Perak," katanya pada pembentangan Bajet 2023 di Dewan Rakyat, hari ini.

Bagi Projek Bekalan Elektrik Luar Bandar pula, sebanyak RM472 juta diperuntukan yang akan memanfaatkan penghuni 2,100 buah rumah.Manakala, RM381 juta diperuntukan bawah Projek Bekalan Air Luar Bandar dan Bekalan Air Alternatif yang memberi manfaat penghuni 4,800 buah rumah antaranya di Ladang RISDA Palong di Jempol, Negeri Sembilan.Tengku Zafrul berkata untuk penyelenggaraan dan pemasangan 6,800 unit lampu baharu pula, sebanyak RM123 juta diperuntukkan bawah Projek Lampu Jalan Kampung.Sementara itu untuk menggantikan jambatan yang uzur serta tidak selamat, kerajaan memperuntukan RM54 juta untuk kerja-kerja awalan bagi membina 85 jambatan baharu.


Bajet 2023: Kerajaan tanggung kos pengedaran barang asas, subsidi my50 diteruskan

KUALA LUMPUR, 7 Oktober- Peruntukan lebih RM55 bilion disediakan menerusi Bajet 2023 khusus untuk subsidi, bantuan dan insentif bagi meminimumkan kos sara hidup melalui kawalan harga barangan dan perkhidmatan, kata Menteri Kewangan Tengku Datuk Seri Zafrul Abdul Aziz.Ketika membentangkan Rang Undang-Undang Perbekalan 2023 di Dewan Rakyat hari ini, beliau berkata RM200 juta disediakan bagi menampung kos pengangkutan dan pengedaran barangan keperluan asas untuk memastikan keperluan itu sampai ke penduduk luar bandar pada harga berpatutan.Menurutnya, manfaat program itu akan diperluaskan ke 23 kawasan baharu termasuk Kampung Passin di Mukah, Sarawak dan Kampung Tawayari di Lahad Datu, Sabah.

“Melihatkan impak positif program Jualan Murah Keluarga Malaysia kepada isi rumah B40, kerajaan akan meneruskan program ini di seluruh negara meliputi 600 Dewan Undangan Negeri (DUN), 13 Parlimen Wilayah Persekutuan serta universiti awam dengan peruntukan RM100 juta,” katanya.Sementara itu, Tengku Zafrul berkata subsidi kos perkhidmatan dan capaian pengangkutan awam di seluruh negara juga diteruskan antaranya peruntukan RM180 juta bagi menambah baik capaian bas awam untuk warga Melaka, Kota Kinabalu (Sabah) dan Kuching (Sarawak).Kerajaan juga, katanya akan menggantikan 18 bas henti-henti kendalian Majlis Amanah Rakyat (MARA) untuk manfaat penduduk Kedah.Beliau berkata subsidi perkhidmatan pengangkutan udara juga diteruskan dengan peruntukan RM209 juta yang memberi manfaat kepada penduduk luar bandar khusus di Sabah dan Sarawak.“Selain itu, kerajaan juga akan menambah baik kemudahan di tujuh lapangan terbang Sabah dan Sarawak dengan membina wheelchair ramp untuk manfaat 2,300 komuniti berkerusi roda yang menggunakan MASWings,” katanya.Tengku Zafrul berkata inisiatif pas bulanan My50 juga diteruskan pada tahun depan yang memberi manfaatkan kepada hampir 180,000 pengguna dengan subsidi sehingga RM150 sebulan atau RM1,800 setahun.

(Inisiatif pas bulanan My50 juga diteruskan pada tahun depan yang memberi manfaatkan kepada hampir 180,000 pengguna/Foto fail)

Sebagai penambahbaikan perkhidmatan feri antara Pengkalan Kubor, Kelantan ke Takbai, Narathiwat Thailand, beliau berkata sejumlah RM9 juta disediakan untuk menggantikan feri sedia ada berusia lebih 34 tahun yang memberi manfaat kepada bagi 30,000 penduduk di Tumpat.“Kerajaan juga bersetuju pengecualian duti eksais dan cukai jualan bagi penjualan, pindah hak milik atau pelupusan teksi diperluaskan kepada teksi eksekutif dan teksi lapangan terbang,” katanya. -BERNAMA


Bajet 2023: Sektor kreatif terima RM177 juta

KUALA LUMPUR, 7 Oktober - Kerajaan menyediakan peruntukan sebanyak RM177 juta bagi memacu industri kreatif tempatan melalui Bajet 2023.Menteri Kewangan, Tengku Datuk Seri Zafrul Tengku Abdul Aziz berkata antara insiatif itu antaranya Dana Penerbitan Filem Kenegaraan (DEKAN), Dana Kandungan Digital dan Program Merakyatkan Seni, Budaya dan Warisan.Tengku Zafrul berkata, penerbitan filem berunsur patriotik sentiasa menambah hati rakyat."Bermula dengan karya seni Sarjan Hassan dan Leftenan Adan yang digarap hebat hinggalah ke filem Ola Bola dan Mat Kilau, semuanya memberi impak dalam mencambahkan benih cinta rakyat kepada negara."Maka kerajaan akan menyediakan sebanyak RM50 juta dana DEKAN, RM102 juta bagi Dana Kandungan Digital serta RM25 juta untuk mempergiatkan Program Merakyatkan Seni, Budaya dan Warisan di peringkat akar umbi," katanya ketika membentangkan Belanjawan 2022 di Dewan Rakyat hari ini.Katanya dana DEKAN berjumlah RM50 juta pastinya mendorong lebih ramai pengkarya untuk menerbitkan filem seperti Mat Kilau yang telah merekodkan kutipan tertinggi dalam sejarah.Manakala dana berjumlah RM102 juta untuk Kandungan Digital pula bagi memasarkan produk penggiat seni dan menggalakkan penghasilan lebih banyak karya kreatif dan malar segar.

Katanya, bagi menyokong penggiat industri mencipta kandungan kreatif berkualiti tinggi, sumbangan kepada Tabung Komuniti Filem dan Pembangunan Filem Kenegaraan di bawah FINAS akan diberi potongan cukai."Kerajaan juga bersetuju mengecualikan duti import dan cukai jualan ke atas peralatan studio dan produksi penggambaran," katanya.Pada Belanjawan 2022, Kerajaan telah menyediakan peruntukan sebanyak RM188 juta meliputi Dana Kandungan Digital, projek Kandungan Multimedia Digital, Insentif Filem, program Perkasa Modal Insan.


Bajet 2023: BKM terus ditambah baik

(Tengku Datuk Seri Zafrul Abdul Aziz ketika membentangkan Bajet 2023 di Parlimen/BERNAMA)

KUALA LUMPUR, 7 Oktober- Menyedari manfaat yang diraih daripada pemberian bantuan tunai langsung, pelaksanaan Bantuan Keluarga Malaysia (BKM) akan terus ditambah baik.

Menurut Menteri Kewangan, Tengku Datuk Seri Zafrul Tengku Abdul Aziz, untuk tahun hadapan isi rumah berpendapatan bulanan kurang RM2,500 dan menanggung lima orang anak atau lebih, layak menerima BKM sebanyak RM2,500."Ini ialah kategori baharu sebagai usaha kerajaan meringankan beban keluarga yang menyara ramai anak."Bagi isi rumah sehingga empat orang anak pula, akan layak menerima BKM antara RM1,000 hingga RM2,000," katanya ketika membentangkan Bajet 2023 di Dewan Rakyat.Kepada isi rumah berpendapatan RM2,500 hingga RM5,000, BKM yang disediakan adalah antara RM500 hingga RM1,250 bergantung kepada bilangan anak.Kepada warga emas tiada pasangan dan golongan bujang pula, mereka aka terus menerima BKM masing-masing sebanyak RM600 dan 350 bergantung kepada had pendapatan tertentu.Tahun 2023, pemberian bantuan tambahan RM500 kepada ibu atau bapa tunggal yang mempunyai anak tanggungan akan diteruskan.

Ini bermakna, ibu atau bapa tunggal layak menerima bantuan maksimum sehingga RM3,000. Kadar BKM maksimum ini meningkat berbanding RM2,500 tahun ini."Misalnya, pasangan Firdaus dan Nor Aliza dari Pasir Gudang yang mempunyai lima orang cahaya mata telah menerima BKM sebanyak RM2,000 tahun ini. "Tahun hadapan mereka layak menerima BKM RM2,500. Ling Mee Hoon pula seorang ibu tunggal dari Sitiawan yang membesarkan tiga orang anak mendapat BKM RM1,300 tahun ini dan layak menerima BKM RM1,500 pada tahun 2023," tambah beliau.Bantuan Keluarga Malaysia 2023 akan memberi manfaat kepada8.7 juta penerima dengan peruntukan RM7.8 bilion. BKM 2023 ialah bantuan komprehensif yang ditambah baik dengan ketara jika dibandingkan Bantuan Sara Hidup 2020 dengan 5 juta penerima dan peruntukan RM5 bilion.


Ubat batuk dikait kematian 66 kanak-kanak di Gambia tidak berdaftar di Malaysia - KP Kesihatan

KUALA LUMPUR, 7 Oktober- Empat produk sirap ubat batuk dan selesema keluaran Maiden Pharmaceuticals di India, yang dikaitkan dengan kematian 66 kanak-kanak di Gambia adalah tidak berdaftar di Malaysia, kata Ketua Pengarah Kesihatan Tan Sri Dr Noor Hisham Abdullah.Beliau berkata kesemua produk tersebut ialah Promethazine Oral Solution, Kofexmalin Baby Cough Syrup, Makoff Baby Cough Syrup dan Magrip N Cold Syrup.Beliau bagaimanapun berkata Kementerian Kesihatan (KKM) menerusi Bahagian Regulatori Farmasi Negara (NPRA) akan terus menjalankan pemantauan berkaitan kejadian itu untuk memastikan kualiti, keselamatan dan keberkesanan ubat-ubatan di negara ini terjamin.“KKM akan memaklumkan perkembangan kepada orang ramai dari semasa ke semasa,” katanya dalam kenyataan hari ini.Semalam, Pertubuhan Kesihatan Sedunia (WHO) mengeluarkan amaran mengenai empat produk ubat yang dikilangkan oleh Maiden Pharmaceuticals itu, malah Agensi kesihatan Pertubuhan Bangsa-Bangsa Bersatu (PBB) turut memberi amaran bahawa ubat-ubatan yang tercemar itu mungkin sudah diedarkan di luar negara Afrika Barat dengan 'kemungkinan wujud pendedahan global'.Dalam kenyataan berasingan, Dr Noor Hisham memaklumkan tiada kemasukan dua produk Mi Sedaap keluaran Indonesia yang dikesan mengandungi ethylene oxide iaitu racun perosak yang tidak dibenarkan penggunaannya dalam makanan berdasarkan Peraturan-Peraturan Makanan 1985.Produk terlibat adalah Mi Sedaap Korean Spicy Chicken Instant Noodles dengan tarikh luput 21 Mei 2023 dan Mi Sedaap Korean Spicy Soup Instant Noodles dengan tarikh luput 17 Mac 2023.Beliau menjelaskan ethylene oxide merupakan sebatian gas kimia bersifat karsinogenik dan sering digunakan bagi menjalankan fumigasi atau pewasapan untuk membasmi makhluk perosak seperti serangga.

Ketua Pengarah Kesihatan Tan Sri Dr Noor Hisham Abdullah / FOTO BERNAMA

“KKM akan terus menjalankan pemantauan di pasaran dan mengenakan tindakan Tahan, Uji dan Lepas (TUL) di semua pintu masuk negara. KKM sentiasa peka dan prihatin terhadap perkara yang boleh mengancam kesihatan pengguna.“Sebarang maklumat atau kemusykilan berhubung isu ini, pengguna boleh menghubungi Pejabat Kesihatan Daerah yang terdekat, menyalurkan melalui laman web http://moh.spab.gov.my atau laman facebook Bahagian Keselamatan dan Kualiti Makanan,” tambahnya. -BERNAMA


1,800 pelajar B40, asnaf dapat manfaat Skim Anak Angkat YPM

KUALA KRAI, 7 Oktober- Yayasan Pelajaran Mara (YPM) memperuntukkan RM2.2 juta untuk membantu 1,800 pelajar berkelayakan di seluruh negara menerusi Skim Anak Angkat (SAA), tahun ini. Pengerusinya, Datuk Mohd Razman Yaacob berkata, seramai 1,666 pelajar sekolah rendah dan menengah menerima manfaat membabitkan dana bernilai RM1.01 juta.Jumlah itu melibatkan 387 murid sekolah rendah dan 1,279 pelajar sekolah menengah terdiri daripada golongan B40 serta asnaf yang berpotensi selain cemerlang dalam akademik.

80% peruntukan SAA merupakan sumbangan syarikat korporat dan orang persendirian manakala bakinya daripada dana YPM.


Ordinan, proklamasi darurat Parlimen Batu Sapi, Gerik dan DUN Bugaya dibatalkan

KUALA LUMPUR, 7 Oktober- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menamatkan enam ordinan dan proklamasi darurat bagi menangguhkan Pilihan Raya Kecil (PRK) Parlimen Batu Sapi, Gerik dan Dewan Undangan Negeri (DUN) Bugaya, berkuat kuasa semalam.Perintah pembatalan itu melibatkan Ordinan Darurat (Kuasa-kuasa Perlu) (Pembatalan) 2022 dan Proklamasi Darurat (Pembatalan) 2022 bagi Parlimen P.185 Batu Sapi, Sabah; serta Ordinan Darurat (Kuasa-kuasa Perlu) (No. 2) (Pembatalan) 2022 dan Proklamasi Darurat (No. 2) (Pembatalan) 2022 bagi Parlimen P.054 Gerik, Perak.Turut dibatalkan Ordinan Darurat (Kuasa-kuasa Perlu) (No. 3) (Pembatalan) 2022) dan Proklamasi Darurat (No. 3) (Pembatalan) 2022 bagi kawasan Dewan Undangan Negeri (DUN) N.66 Bugaya, Sabah.Dalam Warta Kerajaan Persekutuan bertarikh 6 Oktober yang disiarkan oleh Jabatan Peguam Negara, pembatalan itu berikutan Seri Paduka Baginda berpuas hati bahawa keperluan kesemua ordinan dan proklamasi darurat berkenaan yang diisytiharkan susulan wabak penyakit berjangkit COVID-19, telah berakhir.Pembatalan semua ordinan dan proklamasi darurat berkenaan mengikut Fasal (2B) Perkara 150 Perlembagaan Persekutuan dan Fasal (1) dan (3) Perkara 150 Perlembagaan Persekutuan.

Warta Kerajaan Persekutuan itu turut menyatakan perkara itu akan dibentangkan di Parlimen menurut Fasal (3) Perkara 150 Perlembagaan Persekutuan.Sebelum ini Yang di-Pertuan Agong perkenan isytihar darurat di Parlimen Batu Sapi berkuat kuasa 18 November 2020 serta Parlimen Gerik dan DUN Bugaya masing-masing berkuat kuasa 12 Disember 2020, untuk membendung penularan COVID-19. -BERNAMA


'Moh dogheh' ke Jelajah AKM Negeri Sembilan hari ini hingga Ahad

JEMPOL, 7 Oktober- Jelajah Aspirasi Keluarga Malaysia (AKM) Negeri Sembilan membuka tirainya hari ini sehingga Ahad di Dataran Seri Jempol, di sini, dengan pelbagai program dan aktiviti yang menarik ditawarkan kepada pengunjung.Bertemakan 'Keluarga Sihat Malaysia Ku Sejahtera’, AKM yang memasuki edisi ke-10 itu dijadual dirasmikan Perdana Menteri Datuk Seri Ismail Sabri Yaakob pada pukul 3.00 petang, esok (8 Oktober). Siri jelajah yang diterajui Kementerian Kesihatan (KKM) itu dijangka dihadiri kira-kira 120,000 pengunjung dengan terdapat lebih 100 reruai usahawan industri kecil dan sederhana (IKS), selain trak makanan dan reruai Cita Rasa Keluarga Malaysia bakal diketengahkan.Ketua Setiausaha KKM Datuk Harjeet Singh ketika ditemu bual Bernama baru-baru ini berkata antara yang menarik perhatian pada jelajah kali ini adalah model Hospital Futuristik yang memberi peluang kepada orang ramai merasai sendiri pengalaman berada di hospital masa hadapan menggunakan sistem dan teknologi canggih.Beliau berkata usahawan di AKM berkenaan turut digalakkan untuk melaksanakan aktiviti berunsur kesihatan, selari dengan misi kementerian itu dalam mempromosikan pembudayaan amalan hidup sihat dalam kalangan masyarakat.Dalam pada itu, Pengarah Jabatan Kesihatan Negeri Sembilan Datuk Dr Harlina Abd Rashid berkata lebih 300 petugas kesihatan KKM digerakkan sepanjang tiga hari program berkenaan yang turut diadakan selari dengan Agenda Nasional Malaysia Sihat (ANMS). “Lebih 100 aktiviti turut dirangka meliputi pelbagai peringkat umur termasuk wellness on wheel, sukan rakyat dan zon saringan kesihatan yang pengunjung boleh membuat saringan mata, mulut serta kanser oleh pakar perubatan selain klinik bergerak pergigian.“Seminggu sebelum AKM, pihak kami melaksanakan aktiviti gotong-royong di semua daerah selain jelajah kasih antara lain bagi mempromosikan AKM. Kami harap orang ramai tidak melepaskan peluang untuk datang ke sini kerana banyak yang ditawarkan kepada mereka,” katanya kepada Bernama.

Perdana Menteri Datuk Seri Ismail Sabri Yaakob / FOTO BERNAMA

Antara program lain ialah Karnival Kerjaya Jamin Kerja Keluarga Malaysia dengan 27 majikan dan menyediakan 4,132 kekosongan jawatan melibatkan pelbagai sektor swasta selain Jualan Murah Keluarga Malaysia yang menawarkan barangan asas dengan harga murah kepada orang ramai.Bagi memberikan kemudahan dan keselesaan kepada pengunjung, perkhidmatan bas disediakan di empat lokasi iaitu di Palong Felda Jaya; Bahau-Felda Jaya; Sungai Lui-Felda Jaya dan Jabatan Pengangkutan Jalan Jempol-Dataran Sri Jempol ke tapak program.Selain itu, turut mencuri tumpuan iaitu Program Kenduri Sekampung yang bakal menyajikan masakan tradisional Negeri Sembilan dengan sasaran kira-kira 20,000 pengunjung di Sekolah Menengah Kebangsaan (SMK) Palong 7, Sabtu ini yang dijangka turut dihadiri Perdana Menteri.Paling istimewa, sebahagian besar daripada hidangan akan disediakan sendiri secara gotong-royong atau ‘rewang’ oleh penduduk kampung yang tradisi berkenaan sudah diamalkan sejak sekian lama.Jelajah AKM merupakan kesinambungan kepada kejayaan dan sambutan memberangsangkan Program 100 Hari AKM di Pusat Konvensyen Kuala Lumpur pada Disember lepas, dengan objektif memastikan rakyat di semua peringkat memahami dan menghayati aspirasi Keluarga Malaysia. -BERNAMA


21 warga Malaysia mangsa penipuan pekerjaan selamat dibawa pulang

(Menteri Luar, Datuk Seri Saifuddin Abdullah/BERNAMA)

SEPANG, 7 Oktober- 21 warganegara Malaysia mangsa penipuan pekerjaan di negara luar selamat dibawa pulang.

14 orang dibawa pulang dari Kemboja dan 7 lagi dari Laos tiba di KLIA 2 hari ini.

Menurut Menteri Luar, Datuk Seri Saifuddin Abdullah, sejak April lalu kerajaan berjaya membawa pulang seramai 273 warga Malaysia.

"Kalau dikira dari segi laporan ada 401 yang sudah diselamatkan bermakna sama ada dalam depoh pertahanan ataupun dibawa balik ialah 273, yang sedang dikesan ialah 128 orang," kata Saifuddin.

Tambah beliau mangsa yang masih dikesan berada di 4 buah negara iaitu Kemboja, Laos, Myanmar dan Thailand.

Beliau yang mengetuai jawatankuasa khas menangani kes-kes sindiket penipuan pekerjaan telah mengarahkan ketua-ketua perwakilan Malaysia di empat negara terbabit agar melipatgandakan usaha kerjasama dengan pihak berkuasa tempatan dalam mengesan warga Malaysia yang ditipu sindiket pekerjaan.

(Datuk Seri Saifuddin bercakap kepada pemberita selepas menyambut kepulangan lapan rakyat Malaysia yang menjadi mangsa sindiket penipuan tawaran pekerjaan di Kemboja/BERNAMA)


23 pindaan RUU kawalan produk tembakau dan merokok akan dikemukakan - Khairy

KUALA LUMPUR, 6 Oktober - Suatu kertas Pindaan Dalam Jawatankuasa yang mengandungi 23 pindaan ke atas Rang Undang-Undang (RUU) Kawalan Produk Tembakau dan Merokok 2022 akan dikemukakan pada sidang Dewan Rakyat kali ini.Menteri Kesihatan Khairy Jamaluddin berkata cadangan pindaan yang akan dikemukakan sewaktu menyambung semula perbahasaan RUU itu melibatkan Tajuk Panjang, fasal 1, 2, 5, 13, 17, 21, 24, 26, 27, 28, 29, 30, 31, 33, 34, 35, 38, 49, 53, penambahan fasal baharu 54 dan pernomboran semula fasal 54 dan 55.Beliau berkata Jawatankuasa Pilihan Khas (JKPK) Menimbang Rang Undang-Undang Kawalan Produk Tembakau dan Merokok 2022 pada 5 Okt lepas telah membentangkan laporan penyata yang mengandungi butiran prosiding serta rumusan dan syor JKPK bagi menambah baik rang undang-undang tersebut."Secara keseluruhannya, JKPK ini telah bermesyuarat sebanyak lima kali dengan semangat bipartisan yang matang dan harmoni bagi memperhalusi peruntukan-peruntukan di dalam rang undang-undang.Ahli-ahli JKPK juga secara konsensus telah bersetuju dengan laporan penyata serta cadangan pindaan-pindaan yang perlu dibuat ke atas rang undang-undang ini," katanya dalam kenyataan hari ini.

Khairy yang juga Pengerusi JKPK berkata perkara yang telah dibangkitkan dan diperhalusi sepanjang mesyuarat berlangsung antaranya berhubung isu keperlembagaan; keperluan suatu akta baharu bagi mengawal selia produk merokok dan aktiviti melibatkan produk merokok.Beliau berkata perbincangan ke atas had penguatkuasaan serta penalti bagi kesalahan dalam rang undang-undang itu seperti mana yang termaktub dalam terma rujukan JKPK juga diperhalusi oleh JKPK.Bacaan pertama dan kedua rang undang-undang tersebut telah dibuat pada 27 Julai dan 1 Ogos lepas sementara satu usul bagi merujuk ia kepada JKPK Menimbang Rang Undang-undang telah dibuat pada 2 Ogos dan dipersetujui Dewan Rakyat. JKPK menimbang Rang Undang-Undang itu dianggotai oleh 13 Ahli Dewan Rakyat yang dinamakan oleh parti masing-masing.Menerusi konsensus yang dicapai oleh Ahli Dewan Rakyat daripada blok kerajaan dan pembangkang yang menganggotai JKPK itu, Khairy berharap Ahli Dewan Rakyat yang lain dapat turut bersama memberikan sokongan ke atas rang undang-undang itu apabila perbahasannya disambung semula untuk diputuskan demi kepentingan kesihatan awam di negara ini.Rang undang-undang berkenaan antara lain mengetengahkan larangan merokok apa-apa produk tembakau atau pengganti tembakau serta larangan penggunaan peranti merokok, oleh mana-mana individu yang lahir pada 2007 dan seterusnya serta bagi perkara berkaitan.Ia bertujuan melindungi generasi muda daripada terjebak dengan tabiat merokok, selain mengurangkan kematian akibat penyakit berkait rokok. - BERNAMA


Pembangunan Taman MRANTI, pupuk keupayaan Malaysia dalam IR4.0

(Sekitar Majlis Pelancaran Pelan Induk Taman MRANTI dan Penjenamaan semula Mimos Berhad)

KUALA LUMPUR, 6 Oktober- Pelan Induk baharu Taman MRANTI bakal memupuk keupayaan Malaysia dalam Revolusi Industri 4.0 .Menurut Perdana Menteri Datuk Seri Ismail Sabri Yaakob, Taman MRANTI dilengkapi insfrastruktur teknologi terkini.Pembangunan Taman MRANTI juga dijangka dapat mencipta lebih 8,000 peluang pekerjaan baharu."Taman MRANTI ini dilengkapi dengan infrastruktur moden, termasuk jalur lebar berkelajuan tinggi dan teknologi 5g; serta insentif dan peluang pembiayaan, juga direka untuk menarik golongan profesional muda, serta mewujudkan laluan yang stabil bagi bakat berkemahiran tinggi."Ia dijangka dapat mencipta lebih 8,000 peluang pekerjaan baharu, dan ini adalah berita baik untuk seluruh Keluarga Malaysia,"katanya.Beliau berucap pada Majlis Pelancaran Pelan Induk Taman MRANTI dan penjenamaan semula Mimos Berhad di ibu negara.